Albisteak https://www.ela.eus/eu/donostia/albisteak/aggregator https://www.ela.eus/@@site-logo/elalogo.png\nUBIK Tabakalerako sorkuntza liburutegiko bitartekarien argibideak greba mugagabearen 9. egunean\nJada bederatzigarren greba egunean izanik, bitartekariok azken egunetan bizi izan dugunari buruz hitz egin nahi dugu. Alde batetik, jendearen elkartasuna azpimarratu nahiko genuke, oso positiboa izan bait da aurrera daramagun grebaren baitan. Eskerrik asko bihotzez zuen hitz, bultzada eta ulermenarengatik. Bestalde, azken egunetan, irakurri ahal izan ditugun hainbat adierazpenen inguruan, bitartekariok argibide batzuk egin nahiko genituzke.\nELAk Anoetako birmoldaketa lanetan atzeman diren irregulartasun guztien atzean iruzurra dagoela frogatu du\nELAk Anoetako futbol estadioaren birmoldaketa lanetan iruzurra izan dela agerian uzten duen txostena aurkeztu du. Bertan azaltzen denez, Errealak gutxiago ordaindu dezan obren lizitazioa prezio merkean egin zen, beti ere, langileen lan baldintza eta segurtasunaren kaltetan. ELAk obrei egindako jarraipenari esker, merketze horrek segurtasunean eta lan baldintzetan izan dituen ondorio larriak azaleratu daitezke.\nGipuzkoako erresidentzietako langileek bost greba egun egin dituzte azaroaren 26tik 30era bitartean\nGutxieneko zerbitzuen eraginez greba egitera deituak 5000 langile badaude ere, greba eskubidea 5etik batek soilik izan dute, Diputazioa eta Lan Delegaritzak jokatutako papera tarteko. Dena den, jarraipena erabatekoa izan da greba eskubidea zutenen artean. Gaur ehunka langile elkartu da Aldundiaren aurrean eta ondoren manifestazio batek Donostiako kale nagusiak zeharkatu ditu. ELAk abenduaren 24tik 31 arteko greba deialdiari eusten dio; izan ere, patronalak eta Aldundiak ez dute proposamen berririk jarri mahai gainean.\nGipuzkoako erresidentzietako aste honetako lehen greba egunak jarraipen zabala izan du\nAste honetako lehenengo greba eguna izanik, ELA-ko sektoreko langileek masiboki adierazi diote atxikimendua grebari, aste osoan egingo duten bezala. Ehundaka langilek parte hartu dute Txara II zahar-etxean egin den elkarretaratzean. Patronalak eta Aldundiak arduragabekeriz jokatzen jarraitzen badute ELA-ko langileek argi daukate mobilizazio eta greban jarraituko dutela egoera irauli arte.\nSOS Deiak-en zentralizazioaren aurkako elkarretaratzea Donostian\n`SOS Deiak-en zentralizazioaren aurka´ lelopean Gipuzkoako Foru Aldundiaren aurrean elkarretaratzea egin du ELAk. Ekitaldi honen helburua oinarrizko zerbitzu publiko honen okertze proposamenaren aurkako salaketarekin jarraitzea da. Gaur egun zerbitzu hau herrialde bakoitzatik kudeatzen da eta Eusko Jaurlaritzak Bizkaian zentralizatzeko asmo irmoa du. ELAren iritziz zentralizazio hau ez da beharrezkoa. Eusko Jaurlaritzak gaur egun arte bermatutako kudeaketa eraginkorra ezerezean utzi nahi du eta bertako langileen ezagutza zehatza alboratu.\nOsasun Sailak "Onkologikoa" Fundazioarekin izenpetu duen hitzarmenaren ondorioz diru publikoa proiektu pribatuak finantzatzera bideratuko da\nOsakidetzak diru publikoaz ordainduko ditu Onkologikoaren beharrezko inbertsioak, prestazio egokiak eman ahal izateko; baina Onkologikoaren jabetzapeko eraikin batean geratuko dira. Osakidetzak gure osasun-sistema eraisteko bidean aurrera egin du. Eta osasun publikoa, unibertsala eta kalitatezkoa bermatu beharrean, proiektu pribatuak finantzatzen erabiltzen du diru publikoa, eta gainera zerbitzu pribatu horiei aukera ematen die esparru publikora sartzeko.\nSOS Deiak-en zentralizaziorik ez\n"SOS DEIAKen zentralizazioaren aurka" lelopean azaroaren 21ean goizeko 10:30etan Gipuzkoako Foru Aldundiaren aurrean egingo dugun konzentrazioan parte hartzeko gonbitea luzatzen dizuegu.\nELA Donostiako Udaleko eremuetan lehenengo indarra bezala berresten da ordezkari kopuruan gora eginez\nELA izan da, beste behin ere, Donostiako udaleko eremuan babes handiena jaso duen sindikatua; lehenengo indar sindikala da berriz ere, ordezkari kopuruan gora eginez, zehazki, 29tik 30era.\nDonostiako Etxez Etxeko Laguntza Zerbitzuan grebarekin jarraitzearen aldeko jarrera azaldu zuen ELAk\nDonostiako Etxez Etxeko Laguntza Zerbitzuan enpresa hitzarmenaren negoziazioa desblokeatzeko urriaren 22tik aurrera greba mugagabe batera deitu zitzaien hor lan egiten duten 400 langileri. Bi aste hauetan Garbialdik mahai gainean jarritakoak ez zituen inolaz ere langileen lan baldintzak hobetzen (sei urterako hitzarmena, gero bostera jaitsi arren; 2018. urtea izoztuta; desplazamenduko denboran urtero minutu bakarra onartzea, e.a.). Horregatik, eta greba langileen armarik eraginkorrena izanik enpresari presioa egiteko, ELAk argi geneukan greban jarraitu behar genuela.\nDonostiako eraikin garbitzaileek greba bertan behera uztea erabaki dute batzarraren ondoren\nFCCko langileak Donostiako Udalaren eraikinak eta lokalak garbitzen aritzen dira egunero, baina azaroaren 5etik greba mugagabeari ekin zioten eta grebarekin amaitzea erabaki dute, grebatik erori direlako lehengo USO, aurreakordio baten sinadurarekin, eta gero CCOO aurreakordiorekin bat egin ez arren. Langileek datorren astean asanblada egingo dute mobilizazio egutegi berria adosteko.\nGreba eta mobilizazio gehiago izango dira Gipuzkoako egoitzatan\nGipuzkoako patronalak negoziatzeko batere borondaterik erakusten ez duela salatu dute sindikatuetako ordezkariek. Era berean, gatazkari irtenbidea bilatzeko Diputazioaren inplikazio eza salatu dute Aldundiaren aurrean egindako protestaldian. Egun egunetako greba deialdiaren arrakasta ere nabarmendu dute. Ekitaldian Bizkaiko zakar-egoitzetako elkartasuna jaso dute; izan ere, 365 eguneko grebaren ondoren lortu zuten akordioa. Ondoren manifestazio batek Donostiako kale nagusiak zeharkatu ditu.\nGipuzkoako egoitzetan erabateko jarraipena izan du greba deialdiak\nErabateko jarraipena izan du urriaren 24, 25 eta 26rako Gipuzkoako egoitzetan eta eguneko zentroetan deitutako greba deialdiaren lehen egunak. Langileek bat egin dute deialdiarekin eta elkarretaratzeak egin dituzte hainbat egoitzen aurrekaldean.


Debekatzeko modukoa da kalean biluzik ibiltzea? • ZUZEU\nGorputz ia biluziak egunero ikus ditzakegu autobus markesinetako publizitate posterretan. Beti lirainak, gihartsuak, bulartsuak. Aldiz, benetako gorputzak biluzik paseatzea zigortzen dute gure hirietako araudiek.\nIruñea, 2006 urtea. Udal araudia urratzearren 700 euroko isuna jaso du Luis Maria Perez. “Hiritarren lasaitasuna” apurtzea leporatu diote, larru gorritan zebilelako paseoan. (Diario de Navarra)\nGasteiz, 2010. Udaltzaingoak gizon gazte bat atzeman du Prado kalean. “Erakuskeria” edo “iskanbila publikoa” praktikatzeagatik salatzeko mehatxu egiten dio. Mutilak eskaera onartu eta jantzi egiten da. (El Correo)\nGizakiak mundura berdin gatoz, amaren barrutik eta biluzik. Nerabezarotik aurrera, ordea, gehienetan biluziak esfera intimorako besterik ez dira gelditzen, familia-lagun girorako ere bai batzutan. Hortik haratago, bada biluztasun publikoaren adibiderik. Nudistek hondartzetan larru gorritan egoteko hautua egiten dute, eta horretarako baimena luzatzen dute Udalek. Badira munduan zehar hainbat kanpin eta hotel ere non nudismoa den ezaugarri nagusi. Aldiz, eremu itxi batzuetatik kanpo legez kontrakoa da biluztasuna. Berdin du imintzio sexualik ez egiteak, genitaleak bistan eramatea nahikoa da poliziaren arreta jasotzeko, eta zigor mehatxua. Normalean biluziak arropa janztea nahikoa du bere bideari besterik gabe aurrera egiteko.\nSan Frantziskon, askatasun indibidualen Mekan, debekatzear daude kaleko nudismoa. Eztabaida puri-purian dago, bi polotan banatuta: morala legez arautzearen aldekoak eta askatasun indibiduala ezer baino gehiago desiratzen dutenak. “Nik ere nahiago nuke ez ikusi laurogeitaka urteko gizen biluzi bat eguzkia hartzen Golden Gate parkean. Baina, zoriontsu egiten badu gainditu dezaket nire azaleko gustu estetikoa”. Conor Friedersdorf blogariak The Atlantic hedabidean idatzitakoa da, ‘We Need More Relatively Unattractive People to Be Naked on the Street’ artikuluan. (Erakargarria ez den jende biluzi gehiago behar dugu kaleetan). “Victoria Secret supermerkatuan dagoen aroan, non biluzi ia absolutua primetime-n agertzen den, non YouPorn edono dagoen, absurdua da kaleko biluzi ez-sexuala debekatzea”. Artikuluak 44 iruzkin izan ditu, eta badira AEBtako moralaren zentzugabekeria agerian uzten duten eslogan bikainak: Dick Bad, Gun Good (zakila gaizki, pistola ondo).\nSexuari dagokionean kontserbadore den euskal gizartean gutxitan jartzen da nudismoaren gaia mahai gainean, are gutxiagotan kalekoa. Ez bada Donostian Irwin atxilo hartzen dutela, inor gutxiri axola zaio auzia, Euskal Naturisten Elkarteari ez bada.\nGizon-emakume biluzi bat ikustea, besterik gabe, ibilian, ez kanpaia jotzen edo autobusean izerditan, “eskandalu publiko” sortzaile da gaur egun, beraz, zigorgarri. Pornoa, biluztasuna eta jarrera sexual publikoak eguneroko ogi bihurtu diren gizartean, kale nudismoaren debekuak hipokrisia moraletik du asko. Gehiago da araudietan jarritako marra gorri aleatorio bat, ezer babesteko neurria izan ordez.\nInoiz gurean ez bada kale biluztasunarekin arazorik izan, ez bada zimur eta mitxelinek sortzen diguten errefusa kulturala, zergatik debekatu? zergatik zigortu?\n(Gaiari buruzko artikulua Garan: Aska ditzagun gorputzak!)\nbiluzia, hiria, kalea, nudismoa, nudista\nGallardon: "Erabil dezaket ETAren komodina?"\n2 pentsamendu “Debekatzeko modukoa da kalean biluzik ibiltzea?”-ri buruz\nNekane 2013-01-31 10:52\nMilurteak dira erlijioen nahi eta eraginez, gizarteari sexualitatearen erakusgai den edozer debekatzen saiatu direla.\nIzaki bizidun orok sentitzen dugun ugalketaren bulkada gaitzetsi digute gizakioi, zikindu eta lizundu.\nHori horrela izanik, sexualitatea errespetatu beharrean iraindu egiten du gizarteak, eta gizakiok harreman sexualik izaten ez dugunaren plantak egiten ditugu, sexualitateaz hitz egiteari beldur izateraino.\nSexualitatea, sexua eta, anatomia diren gorputz biluzien gain, zuzentasunaren aurkako gurutzea marraztu dugu, kontzeptu ezberdinak izan arren, badaezpada guztia baita bekatu.\nBaina Emil Coué zientzialari frantziarraren teoremak dioenaren arabera, gure garuna ondorio alderantzizkoek menderatzen dute. Hau da, borrokan dihardugun horren aurka egiten dugu talka, bera delako gure kontzientziaren arreta guztiaren jabe. Horra hor, besteak beste, telebista, aldizkari eta autobus geltokietako gorputz biluzien, eta kastitate-botoa egiten duten haien parafilien arrazoia.\nSexualitatea desagerraraztearen saiakera honetan nahastu eta obsesionatu egiten gaituzte, gure bizitzako bazter guztietan gorputz biluziak ipiniz, baina gure gorputza ezkutatzera behartuz.\nmaier 2013-01-31 21:20\nErabat ados, Peru.


Naturaren arabera | rufino iraola garmendia\nKontzientziarik ezean, errealitatea desagertu egiten da (2,22) →\nPublicado el junio 18, 2015\tpor kafarnaum\n“Ipurtargiak izanik, uste dugu kosmos osoari egiten diogula argi”\n«Taoaren, Logosaren, Naturaren arabera bizitzea da jakintsu izatea», irakurri nion behin Mónica Cavallé-ri. Uste omen dugu gure buruaren eta gure borondatearen agindu “jakintsuen” argitan gobernatu behar dela mundua. Horren izenean sortu omen da halako paternalismo faltsu eta kaltegile bat. Uste omen dugu inguru naturala errealitate itsua dela, eta basamortuaren erdian gizakiaren argia dela, soilik, dagoen oasi bakana, eta gizakiak ipini behar duela ordena, eta gizakiak bideratu behar duela ekologiaren problema.\nAdituen horren ustetan, bere baitan zentzurik ez duen zerbait da medio fisikoa, gizaki modernoarentzat. Pentsatzen du esplota eta manipula daitekeela nahi den eran, bere “onurarako”. Bista motzeko edo egoismoz jositako jendearen lanak dira horiek. Ahaztu egiten zaigu Bizi bakarra, Maitasun bakarra eta Kontzientzia bakarra direla gauza guztien barneko eta benetako errealitatea. Bestalde, sarritan hain gara estupidoak, ipurtargiak izanik, uste dugu kosmos osoari egiten diogula argi.\nTamalez, garbi dago zer-nolako ondorioak nozitu dituen naturak, gizakiaren parte-hartzea dela medio; naturaren barne izatea, gauza bakoitzaren prozesuak eta erritmoak errespetatzen ez dituzten zientzia eta teknika erabiltzen direlako. Lurra basamortu bihurtzen ari omen da toki askotan. Lur-zoru, aire eta uraren kutsadura kezkagarria da. Hainbat espezie, habitat, baso –planetaren birika– klima aldaketa, ozonoaren zuloa… eta gaixotasun fisiko eta psikiko berriak. Hala ere, horren guztiaren kontzientziarik eza omen problemarik larriena. Kasu askotan, gainera, halako baikortasun erdi infantil eta erdi maltzurra sumatzen da.\nIntelektualek eta pentsamenduaren “profesionalek”, problema larri horren aurrean, apenas dioten ezer askorik, badakiten arren landareak, animaliak, ura, airea eta lurra zaindu eta errespetatzetik hasten dela Izakiarenganako errespetua. Ez dago oso azkarra izan beharrik hau ikusteko: naturari ematen ari garen zigorra, azkenean, geuk nozituko dugu.\nJakinduria zaharrak dio den-dena inteligentea da; ezinbestekoa dela konprenitzea Legeak nola jokatzen duen kanpo eta barneko errealitatean. Horretarako, aski omen isiltasunean erreparatzea. Ez dago, agi denean, lege berrien beharrik bizia bideratzeko; aski omen da naturaren beraren legeak deskubritzea.\nJakinduria zaharrak erakusten digu gizakia ez dela bizi osotik isolaturiko zerbait, unibertsoak bere buruaren kontzientzia hartzen duen “gunea” baizik.\nBai Horixe, DV: 150618\nEsta entrada fue publicada en 1 Artikulua/Prentsa y etiquetada 150618. Guarda el enlace permanente.


200 pertsona baino gehiago bildu ziren Zubieteko VII. paella txapelketan - GUFE Gizarte Urgazpenerako Foru Erakundea\n200 pertsona baino gehiago bildu ziren Zubieteko VII. paella txapelketan\nHorrez gain, Zubiete Laguntza Zentroak jai egun honetan X. urteurrena ospatu zuen.\nLehiaketan Bizkaiko 14 laguntza zentrok parte hartu zuten: Gufeko desgaitasuna duten pertsonentzako eta gizarteratzeko zentro guztiak eta horiekin batera Apnabi, Gorabide, Lantegi Batuak, Menagaraiko Amor Misericordioso eta Uribe-Kosta Elkartea.\nGizarte Ekintza Sailak parte-hartze aktiboa izan zuen jaiegun honetan. Ospakizuna, ludikoa ez ezik, erreibindikatiboa ere izan zen: dibertsitate funtzionala duten pertsonek euren bizi-proiektu independentea izateko eskubidea aldarrikatu zen. "Gure apustua diferentzia eta benetako inklusio normalizatua dira", adierazi zuen Sánchez Robles Foru Diputatuak.\nRafa Alkorta eta Andoni Ayarza, Athletic-en jokalari ohiak eta Makilaren Kofradiakoak izan ziren epaileak, eta sariak banatu zizkieten aurkeztutako paella guztiei.\nEgun honetako protagonista bat “Quillo” izeneko Harris arranoa izan zen eta berarekin ibiltzeko aukera izan zuten partehartzaileek. Arranoa Azeri Natura elkartearena da eta ingurumen sentsibilizazioa eta estimulazio kognitiboa lantzea du helburu.


Euskal filmak, Uruguain ikusgai - bizkaie.biz\nEuskal filmak, Uruguain ikusgai\nBizkaie! 2019-08-29 10:11 Zinemea\nIrailaren 5etik 10era, 13 film luze eta labur proiektauko ditue.\nMaider Oleagaren 'Muga deitzen da pausoa' | Ikusi handiago | Argazki originala\nUruguaiko Cinemateca erakundeak, Etxepare Euskal Institutuak eta Zinebi jaialdiak, alkarlanean, euskal zinemagintzearen zikloa antolatu dabe Hego Amerikako herrialde haretan, irailaren 5etik 10era. Cinemateca Uruguayaren egoitzan izango dira proiekzinoak, Montevideo uriburuan.\nGaur egungo euskal sortzaileek egiten dituen filmak erakustea izango da zikloaren helburu nagusia. Horregaitik, oraintsu aurkeztutako 13 pelikula aukeratu ditue Uruguaira eroateko. Tartean dagoz Zinebi jaialdiaren azken edizinoetan arrakastaz aurkeztu diran lan batzuk. Sei film luze eta zazpi labur ikusiko dira.\nZiklo horri esker, Uruguaiko adituek eta zaleek Euskal Herriko zinemagintzearen gaur egungo jokeren eta ezaugarrien barri zehatza izango dabe. Zinebiko arduradunen esanetan, ezaugarri nagusi bi beteten ditue aukeratutako filmek. Batetik, gazteek egindakoak dira, eta emakume ugari dagoz zuzendari zein teknikarien artean; bestetik, euskal zinemagintzearen alderdirik libreena eta sortzaileena erakusten dabe.\nZinebi jaialdiak zinemagintza latinoamerikarragaz hartu-emon sendoak izan ditu betidanik. Hego Amerikako sortzaile ugarik Bilbo bisitau dabe euren lanak aurkezteko, eta sariak be irabazi izan ditue. Uruguaiko zikloaren asmoetako bat da, hain zuzen be, ozeanoaren beste aldeko produktore eta zinemagileakaz loturea indartzea, eta euren proiektuak Europan aurkezteko plataformea eskaintzea.\nHoneek dira zikloko 13 filmak:\n- Ancora lucciole, María Elorza\n- Oreina, Koldo Almandoz\n- Zain, Pello Gutierrez\n- Dualité, cartografías transculturales, Itxaso Díaz\n- Variaciones de Winterreise, Inés García\n- Izaro, Txuspo Poyo\n- Amor siempre, Maider Fernandez\n- Muga deitzen da pausoa, Maider Oleaga\n- Ikusleak, Jesús M. Palacios\n- Estrellado, Blanca Oria\n- En la luna, Colectivo Hauazkena\n- 592 metroz goiti, Maddi Barber\n- Lurralde hotzak, Iratxe Fresneda


zientzia • ZUZEU\n"Zinema eta Zientzia" zikloaren bosgarren edizioa - "Zinema eta Zientzia" zikloaren bosgarren edizioak 50 proiekzio inguru emango ditu zientzialarien aurkezpen eta eztabaidekin Euskadiko Filmategi...\nBi Zirrikitu: euskarazko zientzia blog berria - Zientzia gaiak euskaraz jorratzen dituen blog berria sortu da, bizirrikitu.blogspot.com helbidean. Helburu nagusitzat gai tekniko eta konplexuak hi...\nEzagutzen al duzu Lynn Margulis? - Askorentzat ezagunak izango dira Galileo, Kepler eta Newton. Agian ez hain ezaguna Giordano Bruno, zientzilari aparta, 1600ean, Erroman, Inkisioaren aginduz sutan a...\nZuetaz esana zegoen - Zuetaz, Mendebalde honetako ezker esklerotikoaz, esana zegoen eskuinaren txanda hartuko zenutela bidegurutze honetan. Zuetaz, bertoko sozial-demokraziaren endako ezkerraz, esan...\nElhuyar Zientzia Azoka presentziala, ekainaren 5ean, Bilbon - Elhuyar Zientzia Azoka presentziala egingo da, ekainaren 5ean, Bilboko Areatzan. Han, 12-18 urteko gazteek ikasturtean zehar egindako pr...\nTximistak mendean hartzeko bidea argitu dute - Juanma Gallegok Zientzia Kaieran. Grafenoa eta laser izpi bat erabilita, laborategian deskarga elektriko baten ibilbidea bideratzea lortu...\nMusikak ez zaitu adimentsuago bihurtuko, baina, nori axola zaio? - Juanma Gallegok Zientzia Kaiera atarian. Musika ikastea eta gaitasun kognitiboen hobetzea lotu dituzte zenbait ikerketek,...\nMaskarak eremu medikotik kalera eramateko proposamena egin dute - Ana Galarraga Aiestaranek, Elhuyar Zientzia aldizkarian. SARS-CoV-2 birusaren transmisioa eragozteko neurrien artean, ma...\nNi inozoa izan naiteke, baina ez nuke ergela izan nahi - Iñaki Sotok, abuztuaren 1eko Gaur 8 astekarian. Koronabirusari aurre egiteko hartu diren neurrien aurkako zenbait jarrerak harritu egiten ...


Nola hautatzen eta gauzatzen dira Fadura aldatuko duten jarduerak? - Thinking Fadura\nArgitaratuta 2019/12/05 2019/12/18 Thinking Fadura\nDiseinua egiteko parte hartze prozesuaren bigarren fasea amaitu ondoren, bi erronkari egin behar die aurre thinking Fadurak. Alde batetik, Fadurako kirol-parke berria berrantolatzeko aurreproiektuak jasotako proposamen ugariak proiektu zehatzetan multzokatu behar dira. Bestetik, berriz, proiektuak gauzatzeko ordena ezarri behar da, parkea pixkanaka-pixkanaka aldatzen joan dadin.\nModu horretan, bi erronka horiek jorratzeko, Getxo Kirolakek proiektuak lehenesteko metodologia landu du azken hilabeteetan, jarduerak irizpide anitzeko analisiaren arabera ordenatze aldera, iraunkortasun ekonomikoan, sozialean eta ingurumen-arlokoan oinarrituta. Horrela, dauden baliabide ekonomikoen arabera gauzatuko dira eta Getxoko bizilagunei ahalik eta onura handiena emanaz.\nHortaz, udalerriari balio handiagoa zein proiektuk ematen dioten erabakitzeko, lehenesteko sistemaren bitartez proiektuak elkarren artean alderatu eta zein nagusitzen diren aztertzen da, alderatzeko irizpideak kontuan hartuta eta irizpide bakoitzari balioak emanda.\nLehenesteko metodologiak hiri proiektuen Operazionalizaziorako Gida Metodologikoa hartu du erreferentzia moduan; hots, Gizakien Kokagunerako Nazio Batuen Programakoa (NBE-Habitata), eta, era horretan, metodoa egokitu du thinking Fadura parte hartzeko prozesuaren lau fasetan ateratako proiektuak garatzeko: identifikatzea, taldekatzea, lehenestea eta gauzatzea.\nBeraz, identifikazio fasean, proiektuen zerrenda osatu da, parte hartzeko prozesuan eskuratutako 1.879 ekarpenetatik, eta 218 jarduera-proposamen zehaztu dira. Ondoren, proposamen horiek elkarren artean taldekatu dira honako hauek bezalako lerro nagusien inguruan: irisgarritasuna, mugikortasuna, segurtasuna, espazioen hobekuntza edo zerbitzuen katalogoa, besteak beste.\nProiektuak lehenesteko lehen urrats moduan, ondorengo erreferentzia-irizpideak definitu dira: jatorria, helburuak, iraunkortasuna eta horien bideragarritasuna. Lehenesteko jardueran erantzunetarako hiru balio-mota jasotzen dira, eta horietako bakoitzak 0 eta 5 puntu arteko balioa du. Irizpide baten erantzun bakoitzaren gehiengo balioak batuta puntuazioaren %100aren baliokidea aterako da.\nProiektuak modu eraginkorrean ebaluatzeko, proiektu bakoitzak irizpide bakoitzaren arabera antolatutako galdera eta erantzun sortari nola erantzuten dien ikusi behar da. Irizpideak Getxo Kirolakeko talde teknikoak definitu ditu eta Zuzendaritza Batzordeak onartu.\nErantzunen balio guztiek batzen dute, hiru motak izan ezik, lehenesteko sistema modu gogor eta ezberdinean portatzera eramaten baitute, proiektuaren gauzatzean izan dezakeen inpaktua dela-eta:\nArriskua. Proiektua gauzatzearekin loturiko egoerak pertsonentzako edo ingurumenarentzako benetako arrisku baten edo arrisku potentzialaren gaineko irtenbidea ematean, 1.000 puntu batuko zaizkio lortutako puntuazio orokorrari. Ondorioz, proiektua automatikoki posizionatuta geratuko da hurrengo fasera igarotzeko.\nKonpromisoa. Arriskua motaren modu berean, proiektua berehala gauzatzea eskatzen duen konpromiso-motaren bat dagoenean (adibidez, diru-laguntzaren mendeko proiektua izatea), baiezko erantzuna aktibatzearekin beste 1.000 puntu batuko dira.\nBideragarritasuna. Baliteke proiektu bat gauzatzeko, aurretiko proiektu batzuk gauzatubehar izatea; halaber, gerta liteke proiektu batek udalerriaz gaindiko araudiren bat ez betetzea. Irizpide horren balio bat baiezkoa bada, irizpide bakoitzeko lortutako puntu bakoitzaren batuketa bider 0 egingo da. Modu horretan, proiektuaren kokapen automatikoa gauzatzetik urrunago geratuko da.\nKanal ezberdinen bitartez oraindik ere jasotzen jarraitzen diren ekarpen berriei dagokienean, beste proiektu bat osatzen badute, proiektu horrek balorazio-mekanismoa iragan beharko du gauzatzeko lehenetsitako proiektuen zerrendan kokatzeko. Edonola ere, proiektuen alorazioak berrikusteko zikloa ezarriko du talde teknikoak, eta, hasiera batean, hiru hilabetekoa izango da. Horrela, proiektu berriak jasoko ditu eta lehendik daudenak aldatuko ditu.\nthinking Fadurako proiektuen egungo zerrenda ezagutu nahi baduzu, sakatu esteka hau eta bertan nabigatu ahal izango duzu. Bitartean, gustatuko litzaizuke lantalderen bateko kide izatea proiektu horiek kontrastatzeko?\n⟵Getxo Kirolak-ek Fadurako kirol-parke berriaren berdiseinuaren lehen lau proiektuak aktibatu ditu\nFadurako Garagardotegi zaharrak erabilera soziala lantzeaz gain, kirolarekin loturiko proiektu berriak babestuko ditu⟶


Saharako Guardia Nazionaleko buru bat hil du Marokok | Mundua | Berria\nSaharako Guardia Nazionaleko buru bat hil du Marokok\nMendebaldeko Saharako Guardia Nazionaleko buru Adah el-Bendir hil zuen Marokoko armadak asteazkenean, Israelen droneen laguntzarekin.\nSahararren protesta bat, Rubanin, otsail erdialdean. Hor inguruan gertatu da azken erasoetako bat, Polisarioaren arabera. MALAININ MISTAFA / EFE Tamaina handiagoan ikusi\nFronte Polisarioak komunikatu bat argitaratu du hilketa salatzeko. Haren arabera, Tifarititik gertu hil zuten El-Bendir, Rouss Irni herrian. Marokok, ohiko moduan, ez du adierazpenik egin. Tifaritiko inguru horretan dauka Polisarioak base nagusietako bat. «Rouss Irni eremu askatua» defendatzen ari zela hil zuten Guardia Nazionaleko burua, Polisarioaren arabera.\nEraso bat gertatu zen Marokok Mendebaldeko Sahara bereizteko eraikia duten hormetako batean, antza, eta eraso horretan egin zioten tiro drone batetik El Bendirri. «Gerra bortitz bat dago eremu honetan, eta hau da horren froga, nahiz eta Maroko ukatzen tematzen den», adierazi dio Polisarioko iturri batek Efe albiste agentziari. Soldatu marokoar batzuk hil dituztela ere adierazi du iturri horrek, baina Rabatek ez du hitz erdirik ere esan auziari buruz.\nPolisarioak salatu du Israelek laguntza militarra eman diola Marokori, sahararren aurka borrokatzeko, eta urrats hori eginda «etsai» bilakatu dela hura ere. «Israelen esku hartzea Aljeriari bidalitako mezu bat ere bada; izan ere, estatu judua aspaldidanik ari da haren mugetan presentzia areagotzen, alor militarrean lan egiten duten hainbat enpresaren bitartez», ohartarazi du Polisarioak.\nIazko urriaren 13an hautsi zen Marokoren eta Polisarioaren arteko su-etena. Gergerateko pasabidean protestan ari ziren saharar batzuei oldartu zitzaizkien Marokoko militarrak. Hurrengo egunean, Fronte Polisarioko buru Brahim Ghalik adierazi zuen Marokok urteetako su-etena hautsi zuela ekintza horrekin —1991tik egon da menia indarrean, erreferendum bat noiz egingo—, eta gerra hasitzat eman zuen ostera.


Bideak berreskuratzen | Actualidad | Camino de Santiago\nOstirala, 2022ko otsailaren 25a | honen arabera: Zamorana de los Caminos de Santiago elkartea\nZamorak, esaterako, bost bide historiko eta tradizional ditu 500 km-tik, eta ondare ez-material zabala du. Ondare horretatik milaka erromesek egin dezakete aurrera Compostelara, beren lurraldeko herrien ehuneko handi bat zeharkatuz, eta gure enbaxadorerik onenak bihur ditzakegu, kontserbatzen dugun ondare aberatsa zabal dezaten.\nHala ere, bide-sare zabal horrek mantentze-lan etengabea eskatzen du, behar bezala egokituta eta seinaleztatuta egon daitezen, erromesek topa ditzaketen puntu beltzak kenduz. Lan neketsua da hori, eta giza baliabide ugari ditu. Gainera, azken urteotan, probintzia horretan komunikazio-azpiegituren bi proiektu handi izan dira: Zamora eta Benavente arteko Zilarrezko Bideko autobia eta Madril arteko abiadura handiko trenbidea.\nProiektu horiek eragin zuzena izan dute Done Jakueren bost bideetatik bitan: autobiak nabarmen aldatu ditu Zilarrezko Bidea igarotzen den zati batzuk; abiadura handiko trenbidea, berriz, aldatu egin da obrek iraun duten bitartean, Sanabriako Bidearen ibilbidea. Bide alternatiboak ezarri behar dira, eta, horiek bukatutakoan, jatorrizko trazadura berreskuratu behar da, ahal den neurrian. Beraz, beharrezkoa zen bi proiektuak gauzatzean gure bideak berrikustea, erromesentzat arriskuren bat ekar zezaketen puntuak kenduz, ordezko ibilbideak ezarriz eta seinaleak egokituz, askotan prekarioa eta nahasia, eta orain eguneratu egin behar dena.\nBerraztertu beharreko kilometro-kopurua kontuan hartuta, asmo handiko helburua zen, eta sortu berria den elkarte batentzat, hala nola Zamorana de los Caminos de Santiago elkartearentzat, ia baliabiderik ez baitu, ia ezinezkoa zen proiektu horri aurre egitea.\nElkarteak ez du inolako laguntza instituzionalik; beraz, bazkideak arduratzen dira proiektu hau egiteak dakartzan gastu guztiez: joan-etorriak, pintura, euskarri metalikoak eta zurezkoak egitea… Zorionez, horietako batzuk txandakatu egin dira bideak egokitzeko lan horiek egiteko, eta, azken bi urteetan, gure jacobear lana egin da.\nBoluntario-talde horrek aldi berean egin zituen lehen bi bideak Zilarraren Bidea izan ziren, Salamancako mugatik hasita, eta gure Zamorano-Portugaldar Bidearen zatia, hiriburutik Portugalgo mugaraino, Quintanilhan.\nGero, Levanteko bidea aztertu zen, probintzian Villafranca del Duero kaletik sartzen dena, Toro eta Villalazandik Zamorara iritsi arte, eta hego-ekialdeko bidea, Villalpandotik Benaventeko Vía de la Plata kalearekin bat egiten duena.\nEra bideko tartean ere jardun zen, Benaventetik Santa Marta de Tera arte, eta han Sanabres Bidearekin lotzen da. Azkenik, Sanabriako Bidea, hegoaldetik edo ekialdetik datozen erromesek jarraitzen duten bide nagusia. Bide horretan, Puente Quintos igaro ondoren, lan garrantzitsua egin behar izan zen errekatxo bat salbatzeko. Euri-jasa handiak egiten ziren garaian, zaila zen hori gainditzea, eta, horretarako, mailak egokitu ziren, egurrez, harriz eta lurrez.\nDudarik gabe, tarterik konplexuena eta denboran atzeratzen joan zena, Puebla de Sanabria eta A Canda gainaren artekoa izan da, Galiziako komunitatearekiko muga.\nLehenik, pandemiaren ondoriozko konfinamendua izan zen, eta, azkenik, negua iristean, egokitze-lan hori atzeratu egin zen, Zamorako bideetako seinaleak amaitutzat emateko.\nSanabriako Garaiko trenaren tunel eta biaduktu berriak —bereziki Padorneloko Portillarako igoeran eta Aciberos eta Lubian arteko tartean— izan ziren bide horren ibilbidea gehien aldatu zutenak, eta bide alternatiboetatik desbideratu behar izan ziren erromesak, hala nola N-525 errepidearen bazterbidea, Aciluir gaina zeharkatzeko.\nLanak amaitu ondoren, Zamorana de los Caminos elkarteak azken zati hori berrikusi du, J.A.ren laguntza ordainezinarekin. Felipe Lubián, Lubiango alkatea. Berriro ere, bere kezkak eta kezkak erakutsi ditu bideak mantentzeko lanetan, erromesek jarraitzen zituzten antzinako trazadurak zeharkatuz eta horien berri emanez, bide tradizionalak berreskuratuz.\nLubiango Udalak Padorneloko porturako igoera egokitu eta sasi-garbitzeko lanak egin ditu, jatorrizko trazadurari jarraituz, eta berriz ere edertasun natural handiko paraje batzuetatik igaro da. Hala ere, igoera hasten denean, erreka txiki bat zeharkatu behar da. Erreka horrek ia ez du urik izaten ia urte osoan, baina eurite-garaian zaila izan daiteke hura igarotzea. Hori dela eta, behin-behineko trazadura txiki bat jarri da, egurrezko zubi txiki bat jarri arte.\nPortua gainditu eta Padornelo herria gurutzatu ondoren, erromesa Azberosera iritsi da. Hemen ere, menditik jaisten diren urak bertatik igarotzen direnez, putzuz beteta egon ohi den bide batetik igaro behar du. Lekuaren garbitasuna aldatu gabe baliozko konponbiderik ez badago, herriko errepidetik herriraino jarraitu beharko da. Antzeko zerbait gertatzen da La Canda arteko ibilbidean: ez du arazo handirik, salbu eta leku batzuetan mendiko ur-gainezkabideek, eurite-garaietan, bidearen zati batzuk gehiegi enbarratzen ahal baitituzte; inguruko beste leku batzuetan bezala, alternatiba gutxi dago, orografia eta arazo hori konpontzeko beharrezkoak diren lanak egiteko zailtasunak direla eta.\nBidearen azken zati hori berrikusten eta seinaleztatzen aritu diren elkarteko boluntarioek zain eta desio jarri dute, bertatik doazen erromesek paraje paregabe eta atsegingarri horiek aurki ditzaten. Agian, horixe bilatzen zuten, naturarekiko harmoniaz gozatuz, eta, zalantzarik gabe, erromesaldiaren benetako helburua lortzen lagunduko diote.\nPozgarria da gure bideak hobetzeko eta seinaleztatzeko proiektu hau bukatutzat ematea, jatorrizko trazadurak berreskuratuz eta bazterbidean ibiltzera behartuta daudenentzat errepideak dakarren arriskua saihestuz, batez ere Padorneloko igoera bezalako tarteetan, non beti erabili izan den eta sasiak inbaditzen ari zen trazadura bat gaitzea lortu baita eta denboraren poderioz erabilerarik gabe geratu baitzen.\nEskerrak eman nahi dizkiegu Santiagoko Bideen Zamorana Elkarteko boluntarioei, beren denbora gogo biziz eskaini baitute erromesek Konpostelarako bidean egiten duten ibilbidea hobetzeko.


Mugikorra euskaraz ikasteko tresna bihurtzen denean - Goiena.eus\nHainbat aplikazio daude merkatuan mugikorrean instalatu eta euskara maila hobetzeko erabili daitezkeenak, adin eta maila desberdin guztietarako. Egoera desberdinetan euskara erabiltzen ikasteko aplikazioak daude.\nAskotan entzun ohi da denbora falta dagoelako edota zaila delako norbaitek euskaraz egiten ikasteko edo bere euskara hobetzeko aitzakia. Eta baita askotan entzun ohi da aplikazio honen edo haren bitartez norbait hizkuntza bat ikasten ari dela. Ohiko bi komentario hauek lotzen dituzte euskaraz ikasteko aplikazioek, zeintzuk edozein momentutan eta norberak bere maila eta erritmora bere euskara hobetzeko tresnak diren.\nHaurrentzat hainbat aplikazio daude beraien lehen hitzak euskaraz ikas dezaten. Esaterako, Esanbaki! aplikazioa 0 eta 6 urte bitarteko haurrei jolastuz euskarazko 156 hitz berri erakusteko sortua izan da Montessori teknikaren bitartez; edo Zenbakiak eta hizkiak aplikazioa 0-9 bitarteko haurrei zenbakiak eta hizkiak jolasaren bitartez erakusteko erabili daiteke. Zenbakiak haurtxoentzat sinpleagoa da eta batetik hamarrera zenbatzen erakusten die eta Ku-Ku! berriz konplexuagoa, non haurrek jolasean beraien euskara maila hobetzen duten bitartean gurasoek hauen garapenaren jarraipena egin eta umeekin hitz egiten dutenean egiten dituzten akats ohikoenak zuzentzeko aukera duten. Azkenik, Katamotz aplikazioa 5 urtetik gorako haurrentzat zuzenduta dago eta irakurketa eta idazkera lantzeko 6 ariketa ditu. Esan gabe doa aplikazio hauek haurrei zuzenduta egon arren euskararekin lehen kontaktua izan nahi duten helduentzat ere baliagarriak izan daitezkeela.\nHala ere, badaude erabiltzaile helduentzat propio sortutako aplikazioak. Bagoaz da horren adibide garbienetako bat, non 36 gaietan barrena euskararen gramatika eta lexikoa ikasi daitezkeen ariketa desberdinen bitartez. Honetaz gain, badira hizkuntzaren arlo zehatzak lantzeko aplikazioak ere, besteak beste, deklinabideak lantzeko Deklinabidea, ortografia lantzeko Ortograpp, aditz laguntzailea lantzeko Aditzapp eta ahozko ulermena eta irakurmena lantzeko Ulermenapp. Hala ere, kutsu akademikotik aldendu eta era ludikoago batean euskaraz ikasi nahi izanez gero lexikoa hobetzeko hainbat joko daude eskuragarri. Adibidez, Hitzatu aplikazioan irudien bitartez hitza asmatzera jolastu daiteke, emandako hizkiekin hitzak sortzera jolastu daiteke Hitzekin Jolastuz aplikazioan eta Auskalo aplikazioan berriz, esaldiak osatu beharko da emandako aukeren artean hautatuz.\nAipatutako aplikazioez gain, badira mugikorrera zuzendutako beste hainbat baliabide euskara maila hobetzeko. Elhuyar Fundazioak Elhuyar Hiztegiak online eta Euskalterm terminologia bankua ditu eskuragarri eta Labayru Fundazioak hiztegi elebiduna eta fraseologiakoa eskaintzen ditu Labayru hiztegiak offline aplikazioan.\nAzkenik, Euskara Gaitasun Agiria lortu nahi duten horientzat, hau da, maila aurreratua duten horientzat, euskara maila hobetzen eta azterketa prestatzen lagunduko dien aplikazioak badaude. Adibidez, EGA App eta Ikasega.\nAipatu beharra dago ere kxo! aplikazioa, turismoa euskal herrian egin nahi duten horientzat euskarazko hitz erabilgarriak ikasteko balio duena, gaztelaniatik, frantsesetik, ingelesetik eta katalanetik.


Lourdes Peláez - Wikipedia, entziklopedia askea.\nLas Palmas Kanaria Handikoa, 1976ko maiatzaren  16a (43 urte)\nStade Clermontois BF -\nLourdes Pelaez San Gil (Las Palmas Kanaria Handikoa, Kanariak, 1976ko maiatzaren 16a- ) saskibaloi jokalari profesional kanariarra da.\nGaur egun Santa Cruz Tenerifekoa kanariar herriko Uni-CajaCanarias taldean jokatzen du nesken Espainiako "Liga Femenina 2B" mailan ("Liga Femenina" eta "Liga Femenina 2A" mailen atzetik). 1.84 metroko garaierarekin hegal moduan jokatzen du jokalari internazional honek.\n4 Espainiako Selekzioarekin\nBalletarekin bi urtez aritu ondoren, asper-asper eginda, saskibaloian jokatzeari hasi zion 11 urterekin.\n12 urterekin Sandra Gran Canaria saskibaloi taldean sartu eta 14 urtez aritu zen bertan bi Erregina Kopa eta Ronchetti Kopa lortuz, "lorpen ikusgarria irla txiki baterako", berak esan ohi duen bezala.\n1987 Guanartemeko salesiarrak\n1988-2002 Sandra Gran Canaria\n2008 Baloncesto Dato Badajoz\n2008-2009 Stade Clermontois (Frantzia)\n2008-2009 Biurrarena UPV\n2010- Basket Tara\n1999 Erregina Kopa txapelduna\n1999 Ronchetti Kopa txapelduna\n2000 Erregina Kopa txapelduna\n2000 Espainiako Ohore mailako azpitxapelduna\n2000 Ronchetti Kopa azpitxapelduna\n2000 Iruñeko All-Star-ean partehartzaile\n2003 Fiba Europe Cup azpitxapelduna\n2003 Fiba Europe Cup txapelketako hiruko saskiraketen liderra\n2003 Espainiako Ohore maila osoko bosteko talde titularrean\n2003 Espainiako Ohore maila txapelketako hiruko saskiraketen liderra\n1993 Europako jubeniletan zilarra\n1994 Europako juniorretan zilarra, Bulgarian\n1999 Palmako Universiadan urrea\n2001 Europako txapelketan brontzea, Frantzian\nPRODEP weborriko bere fitxa\nOrriaren azken aldaketa: 27 otsaila 2019, 07:20.


Merkatariei eta enpresa txikiei laguntzeko bonu-kanpaina abiarazi du berriro Udalak - Erandio - Hiruka.eus\nMerkatariei eta enpresa txikiei laguntzeko bonu-kanpaina abiarazi du berriro Udalak\nErredakzioa 2020-09-03 10:23\nErandioko Udalak 176.000 euro emango ditu kontsumorako bonu bidez COVID-19 pandemiak kaltetu dituen bertako negozioei laguntzeko. Maiatzean martxan ipini zen kanpaina berdintsurako 200.000 euro bideratu zituzten udal-agintariek; hala ere, erdia baino gehiago ez zen erabili. Baliatu barik geratu zen diru-kopurua, gutxi gorabehera, beste bonu-kanpaina baterako bideratuko da orain: 126.000 euro. Horrez gain, beste 50.000 aurreikusi dituzte udal-aldizkariaren bitartez egingo den kanpaina berri baterako.\nKanpaina nagusirako, negozioek eurek aukeratuko dute zein zenbateko bonuak gura dituzten (10, 20 edo 50 euro) eta dirua hasieran emango die Udalak. Udalak azaldu duenez, oraingo honetan alarma-egoerak iraun zuen bitartean itxita zein zabalik egon ziren enpresei zuzenduko zaie laguntza. Irailaren 11ra arte egongo da zabalik izena emateko epea.\nBeste kanpaina, berriz, udal-aldizkarian agertuko diren bonuen bidez gauzatuko da. Zehazki, argitalpen horretan bost euroko bonu bat egongo da, hogei eurotik beherako erosketak egiteko erabili ahal izango dena. Aldizkarian bertan adieraziko da zein saltokik egin duten kanpaina horregaz bat. Kasu horretan ordainketa ez da aldez aurretik egingo, baina merkatariek astez aste kobratu ahal izango dute bonuei dagokien dirua, Herritarren Arretarako Bulegoan. Esan bezala, 50.000 euro bideratuko dituzte kanpaina horretarako.\nUdaberriko bonu-kanpinaren gainean onuradunentzako asebetetze-inkesta egin duela adierazi du Udalak, "eta halako ekimen batean berriro parte hartuko luketela adierazi dute denek". Lortutako kalifikazioa, batez beste, bederatzi ingurukoa da, azaldu dutenez.


Ate irekien jardunaldia Derioko I+G+b zentroan\n2017ko otsailaren 27a Ate irekien jardunaldia Derioko I+G+b zentroan\nEurest Euskadik ate irekien jardunaldia antolatu du hezkuntza sektoreari Scolarestek eskaintzen dituen zerbitzuak ezagutarazteko. Scolarest da eskolaren alorrean jarduteko erabiltzen den marka. Jardunaldia datorren martxoaren 9an izango da, 11:30ean hasita, I+G+b zentroak Derion (Bizkaia) dituen instalazioetan.\nJardunaldia Eurest Euskadiren eta Scolaresten aurkezpen orokor batekin hasiko da. Gero, Begoña Bilbao eta Aurora Rodriguez talde pedagogikoaren arduradunek Scolaresten hezkuntza-proiektuari buruzko azalpen bat egingo dute. Horren ondoren, mindfulness saio praktiko bat egongo da, Roberto Alcibar Eurest Euskadiko kolaboratzailearen eskutik. Alcibarrek osoko arretan oinarritutako estresa gutxitzeko tresna hori erabiltzen du, haren eskoletako monitoreen taldeen bitartez. Jardunaldia bukatzeko, bisita egingo dute Derion dagoen sukalde nagusira; sukalde hori Euskadiko aurreratuenetako bat da sektore horretan. Gainera, produktu iraunkorrez, hurbilekoez eta berritzaileez egindako menuak dastatuko dituzte.\n“JAN, IKASI, BIZI” hezkuntza-proiektua\nBegoña Bilbaoren aurkezpena Scolaresten “JAN, IKASI, BIZI” izeneko hezkuntza-proiektuari buruzkoa izango da. Proiektu horren helburua bizi-ohitura osasungarriak sustatzea da; tailerren bidez egiten dute, metodologia ludiko, dibertigarri, eta, batez ere, parte-hartzailea erabilita. Xedea betetzeko, barazkiak, arraina edo lekaleak, hau da, eskola-umeentzat erakargarritasun gutxien daukaten elikagaiak jatearen garrantzia azpimarratzen dute. Gainera, elikagai desberdinak eta haien ezaugarriak erakusten dizkiete, zentzumenak erabilita eta euren esperimentazioaren bitartez. Hori guztia era arin eta didaktiko batean egiten dute, Niko sukaldaria izeneko fikziozko pertsonaia baten bitartez.\nBestalde, jardunaldira bertaratzen direnek lehen eskutik ezagutu ahal izango dituzte Eurest Euskadiren I+G+b arloko berrikuntza guztiak, bai eta eskola-elikadurara zuzendutako elikagaiak eta prestakuntza, zapore eta testura berriak ere.\nScolaresten zerbitzuen beste elementu nagusietako bat jantokiko monitoreen prestakuntza profesional altua da. Etengabeko prestakuntza-plan batean murgilduta daude, eta haurrekin lan egiteko espezializatuta daude. Frogatuta dago Mindfulnesseko azken teknikak oso onuragarriak direla haur hezkuntzaren alorrean. Jardunaldian, aurrez aipatu den erakustaldia egingo da, Roberto Alcibar Mindfulness irakaslearen eskutik.\nNewsletterreko martxoko alean informazio gehiago eskainiko dugu ate irekien jardunaldi honi buruz.


kritiken hemeroteka » “Kire” edo, zu eta biok topa!\nEz naiz Fujin izan / Josetxo Azkona / Pamiela, 2011\n“Kire” edo, zu eta biok topa! Ainara Maia / Gara, 2011-08-06\n“Usain-dastatzen / Kafea eta arrosa / Ta irakurtzen”.\nEderra da bidaiatzea, eta eskerrak Azkonari, nire bidaide izan ditudalako bere gaurko haikuak, hats-emaile bikainak neure bakardadean, eta Fujin ez izan arren, esan didalako Otsondon, neure buruarekin bakardadean dakidala nor naizen: aurrera egiteko atzera egiten duen karramarroa, zelula anitzeko euskaldun bat. Adinean aitzina oroitzapen olatuak etorri(ko) zaizkit, eta Baztango eurixka beti egonen den bezala, begietatik negarra ere bai. Jada ez naiz gazte, eta hegala hautsita herren doa erlea, gure antzera. Uda min honen ondoren etorriko da udazken nabarra, eta baso usainez haiku erotiko batzuez oroituko naiz, kaikua ni! Eta zisne luma batez idazten ari da poeta udatik udazkenera…\n“Hitzak liburura / egokitu idazleak / ene begiak liburura”.


Annapurna - Wikipedia, entziklopedia askea.\nAnnapurna Himalaiako mendigune bat da, Nepalen kokatua. Mendiguneko gailurretako bat, Annapurna I deritzona, munduko mendirik altuenetan hamargarrena da, 8.091 metro baititu. Munduko mendirik arriskutsuenen artean dago, igo dutenen % 41ek bizia utzi baitute bertan. 2014ko urrian, elur-jausi baten ondorioz 43 pertsona hil ziren trekking batean, eta beste 175 zauritu.\nAnnapurna I (en)\n28°35′46″N 83°49′13″E / 28.5961°N 83.8203°E / 28.5961; 83.8203Koordenatuak: 28°35′46″N 83°49′13″E / 28.5961°N 83.8203°E / 28.5961; 83.8203\nNepalgo gunea Dhawalagiri Gunea\n1950an, Maurice Herzog eta Louis Lachenal\n1950eko ekainaren 3an, Maurice Herzogek eta Louis Lachenal frantziarrek lehen aldiz igo zutenean, Annapurna izan zen garaitutako lehen zortzimilakoa. Hegoaldeko aurpegia eskalatu zuten 1970ko maiatzaren 27an lehendabiziko aldiz Don Whillans eta Dougal Haston britainiarrek. 1987ko otsailaren 3an lehen aldiz igo zuten neguan Jerzy Kukuczka eta Artur Hajzer poloniarrek.\nIzena sanskritotik itzuli dezakegu "mugagabeko janaria" moduan. Ipar-mendebaldeko aurpegia bide errazena da.\n2 Euskal mendizaleak\nHona hemen mendiguneko gailur nagusiak:\nAnnapurna I 8.091 m\nAnnapurna II 7.937 m\nAnnapurna III 7.555 m\nAnnapurna IV 7.525 m\nGangapurna 7.455 m\nHego Annapurna 7.219 m\n1988ko urriaren 3an Pablo Aldai eta Juanfer Azkona izan ziren lehenengo euskaldunak bertara igotzen. 1999an Juanito Oiarzabal haraino goraino iristen lortu zuen, eta modu horretan 14 zortzimilakoak osatu zituen. 2002an Alberto Iñurrategik marka bera eskuratu zuen tontor hartan bertan. 2010eko apirilaren 17an Edurne Pasaban tontorreratu zen bertan, bere azkenaurreko 8.000koa izan zena 14ak hurrengo urtean osatu baino lehen.\nBestela, 2008ko maiatzaren 23an mendi honen goikaldean Iñaki Otxoa de Olza hil zen.\nZerutik hartutako ikuspegi orokorra.\nPokhara herria eta Phewa lakua.\nAzken aldaketa 13 otsaila 2021(e)an, 04:26(e)tan\nOrriaren azken aldaketa: 13 otsaila 2021, 04:26.


Euskalerria Yesukistoren garaian Strabon'aren arauz\nGai ontan uts egitea egingaitz ez da. Beiñ utsik ba'litz, «Burnigorizko babesak Liguri'tarrak zeuzkatelakoz, Elen'dar zirala batzuk uste», dio Strabon'ak. Dana dala, Idube ta Pürenne tarteko izpazter ontan dauden tokien berriak euskeratzea ongi etorriko da.\n«Ibertik Pürene ta' Pompei'ren garaiarri arte mila ta seireun stadi. Emen Edeta'r gutxik etxeak dauzkate, ta gaiñerakoan, lau zatitan banakaturik diran Indike'tarrak deritzatenak.\n«Iber'en igarobide bertan Dertosa etxadia. Iber Kantabro'engandik asiera dula, zelai ainitzen barna, Ego-aldera doa Pürene'mendiei paralelo. Iber'en azkena ta Pürene'ren muturren tartean, (ementxe datza Pompei'ren garaiarria) kolkoan datzan Tarrakon iria dago lenbizi kaigabe, beste gauzez ordea, aski xamar ornitua. Orain Kartago berriak baño gizon gutxiago ez dauzka. Buruzagien atzerrialdirako agitz egoki dago, ta iriburu gisa da, Iber barnekoentzat ez-eze baita atetiko geinentzat ere. Urbilean dauden ugarteak eta Ibiza ugarte aipagarriak iritegia mugoneko dala adirazten dute. Ontzitegidun dala, berriz Eratoszne'k dasa. Artemidoro'k uka, ainguradunentzat ere zitxoan gauz ez dala baidio.. Ta Abeta'tik orain arte, kaigabe da yaitxo dana. Ementxetik onezkero, kaidun.\n«Leeta'r eta Lartolai'tarren bazterrak onak; Enpori arte baita bestetzuena ere. Auxe Marseille'tarren egintza da. Pürene ta Iberia-Keltike'ko mugatik lau mila stadi ba-dira. Guzi ori on ta kaidun da. Emen, berriz, Enpori'tarren irixka Errodope, Errodi'tarren agintza dala batzuk diote, ordea. Ta ementxe ta Enpori'n, Efesi'tar Artemi yauresten dute, Marseille'tzaz ele dukegunean arrazoia desakegu. Orain Iri zaar deritzan aurreko ugartean, len bizitegiak Enpori'tarrak zituzten; orain, berriztik lur sendoak etxeak dauzkate. Iri bikoa da, ormaz ebakia. Lenbizi Indike'tar batzu auzo zitazkien. Auek naiz iri-arazoak berekauz eraman, sendotasunarren, Elen'darrekin inguru-arresi bera euki nai izan zuten. Au, ordea, bikoitza; erdiko ormaz erdibitua. Geroan, berriz, atzerri ta Elen-erdiko legez naasiko irizaintza bakarera yo zuten. Beste ainitzei ere orixe gertatu zaie. Urrean ibai bat ba-dabil, Pürene'tik asiera dularikan; azkena, Enpori'tarrentzat kai da. Enpori'tarrak liñuketan askotxo diardute. Larrarteko bazterrak, berriz, iñon onak, iñon lokatzetako ii zirtzilaz espartzadunak. Iitegi deitzen diote.\nEusko ezagunen iri ta erriak begiei opa ezkero, Bardueta'r apalen aldia dugu. Auek non zegozen itzerdika bakarrik esaten du. Ez geiago. Yaitxo arrai ixila dirudi Eluen'dar itunak. Bañan aalik eta garbikienik gauza geldi ledintzat, Eusko ez zan beste erri batez, ots, Beron'etzaz mintzatzea bearrezko dugu.\nOrrako Beron'ak Kelt-erri genitun. Eta auen egoitza Keltiberia'ri buruz, ezarri du Strabon'ak. Keltiberia'ren muga, berriz, «Sartaldetik' Idubeda mendi ospetsua tan Strabon'aren ustez.\nKeltiberia'ren «Ipar aldetik'ta Kantabro Konisko'en Ego aldetik Seron'ak zegozen. Bestalde esan z i g u n Kantabro'ak izpazterreko iize zirala ta aien baitan Idubeda ta Iben ibaiak asiera zutela. Alatan, Beron'en bazterrak ongi gogorturik onelaxe datzate.\nAzkeneko mapa ori Müller'aren maparen ondora ekarri ezkero, bertzegitasuna laster ikusbegian dago. Strabon'aren idaz tien azkenean Müller'ak dakarren mapan Beron'darrak oraingo Rioja'n daude. Geroztik Idubeda'tik onat Strabon'aren aurka. Zergatik orrela egin ote du Müller'ak? Agian, Uaria Beron'en iriaz Strabon'ak dionari yarraituz. Onek dio, Beron'darren iri Uaria Iberr ondoan dagola. Esakun orrek alabaña, siñeste aundirik ez du merezi. Maiz erri baten iria besteari Strabon'ak itxekitzen diola, Müller berak aitortzen du. Ara Keltiberia'ren «Sorteldeko» muga Ilubeda dala bitan beintzat ba-derasa Strabon'ak. Ala ene, orreri ukatuz, Iber ibaian dagon Kaisaraugusta Keltiberia'n dagola beste tokian dio. Aantzialdiak ba-zituan noski, Elen'dar yakituna ba-zan ere.\nPürene Kemen eta Ganun ibai tartean bizi ziran Euskoak, Akuita'r izenez orduko arrotzak ezagutzen zituzten, eta Iparretik zetxizkien Kelt'arrak bestelakoak agitz: «Akuita'rrak (Kelt'arrak) bestelakoak dira agitz, ez izkuntzez utsik, baita gorputzez ene: Iber'en antza geiago dute, Galati'arrena baño». Ta beste nonbait: «Xaloki esan bear dugu, Akuita'rrak Galati'ko enda bestelakoak dira, gorputzen tankeraren arauz eta izkuntzen arauz; Iber'en antza geiago dute, ordea».\nOraintsu ere berebat gertatzen da, Euskoak, geienean, Ipar aldeko Europa'rren arpegi xuri ta ile oria ez dakarte, ta buru arpegien koloreari begiratu ezkero, ba-dakigu Españiko Ego aldean bizi diran aien antza geiago dugula Noruega'koen baño. Ori besterik ez du Strabon'ak esaten. Ura ez zan zeaztasun geiago biltzen aritu, ezta buru-ezurraren neurtzen eta aztertzen ere.\nAkuita'rrak ez dira Iber'ak\nEkarritako Strabon'aren ele orien barnean aitor bi datzate: Akuita'rrak Kelt'ar ez zirala ta Iber ere ez zirala. Bi erri okin berdinduz, bion antza oartzen die Akuita'rrei; Iber'en antza aundiago, ordea, Kelt'arrena baño. Batzuk ordea, len aipatu-itzak irakurrita, Akuita'rrak Iber'ak zirala uste izan dute. Bañan agitz axaletik eta arinki irakurri dutela erakusten dute. Olako bat Strabon'ak adirazi nai ba'lu, itzik eta esakerarik ez lioke peituko, geografiaren beste tokitan ikusi ditekenez. Ara eredu batzu: «Tribokoi, etxe-lurretik aldatuko German-erria». «Tauroi'ak Sküzdar erri». Olaxe derasan gizonak, Akuitarrak Ibererri dira esan bear luke ala izan ezkero.\nBosch Gimpera'k berriz, uste du, «oiturez, eta izkuntzaz eta yazkiz Iber zirala, ainitzen ustez». Ainitz oriek nola zuten izena ez dasa, ordea. Orregatik aingira bezain errax eskutik ixurtzen zaigu aipamen ori, miñez eta miñez, olakorik ez degu Strabon'aren geografian irakurri. Esan ori ordea, emetzen du bereala, Iber-Akuita'rren azpian zegon Eusko-erria ez omen zala suntsituko diolarik. Ori ala ba'zan onelako esakera ez al genun Strabon'en irakurriko?: «Iapode'k Idiri eta Kelt'arrekin naasiko erri». Ta «Iapode'k batera Kelt'ar eta Ilir erri dira. 'Ponto alderuntz Zraki'tar eta baldin auekin naasi ba'dira Sküz'dar eta Kelt'ar erri batzu». «Bazter auek Lüd Kar eta Elen'darrekin naasita dagoz». Panfüdarrak Kiliki-errien kutsu aundia dute». Edo au bezalako esakera bat beintzat: «Erri guztok (Asia'ko erri batzuei buruz ari da) Zraki dirala norbaitek goganbeartuko luke, urbilean bizi aldiralakoz eta elkargandik asko bertzegitzen ez diralako».\nBestetzuarekikoa orrela. Akuita'rretzaz ari danean, biziki beste erara idazten du. Akuita'r zeritzan Eusko-erri au arras bertzegitua azaltzen digu: Kelt'arrengandik burutik beatzera, Iber'engandik ere bai dudarik gabe. Geroztik lenbizi bertzegiturik historiak erakusten digun Eusko-erri zatia, Akuita'r Eusko-erria da. Bosch Gimpera berak dionez, berriz Schuchardt eta Meyer-Lübke yakitunak ere ez dituz irizkide. Aitzitik ere, Akuita'rrak Eusko utsak zirala uste dute.\nIber'en antza ere ba-zutela esatearekin, nongo Iber'ai begiratu ote zien Strabon'ak ala uste izateko? Italia ta Erroma'n ezagunenak ziranei noski. Iberia osoa erditik galgatzen du, ta Ipar aldea Ego aldetik orrela bereizirik, Ipar aldea ilun, otz eta bizigaiz dala diotsa; Ego aldea, erriz, zoritsu ta bizibera. Ego alderdikoak orrezkero, izanen zituzan ezagunenak, eta ikusienak, noski, Erroma'n izan zalarik: Turdetania ta Kadiz'koak bereziki. Azkeneko ok lumatik ezin utzik dituz. Dana dala, elkar iduria aundika bestela oartu ez dudalakoan nago. Kelt'arren eta German'darren elkar iduria beintzat, aundika besterik ez du gogoman: «Izakeraz eta iri-gauzetan elkarren antzeko dira ta aaide elkarrentzat'. «German'darrak Kelt'-arrei buruz pixkat aldatuxe, basatikeri, aunditasun eta oritasun geiago izaki. Bestetan elkar iduri arpegia eta oiturez eta bizkeraz»... Geroztik, Strabona'ren geografiaren arauz Akuita'rrak ez Kel ez Iber ere zirala sendo erroturik bego.\nAkuita'rren erri ta lurraldeak\n«Garun ibaiaz mugaturik daude, onen eta Pürene'ren barnean etxeak dituzte». Aien lurraldeen yaulkitzen zintzo dager; bere esanen neurria egia zula ikusteko aski dugu oraingo geografiei ikusaldi bat ematea! Urre meatzak soilik orain ez ditezke ikusi; Bizkai-kolkoa zeukaten Tarbel'darren baitan zeuden. «Auen baitan, urrezko meatzak ba-dira, danik bikainenak. Pixkat sakonduko zoloetan, esku-bete urrezko orriak aurkitzen dira, iñoiz garbikunde gutxi bear duten orriak. Gaiñerakoa, berriz pizarrak eta kozkorrak dira; oriek ere lan audirik ez bear».\nUrrearen dirdira ederra suntsitu baldin ba'zan gure Aberrian, lur motak lengoak dira: Akuita'rren Itsas aldea ondartsua da geiena, ta arina. Artoa dakar, beste emaitzetatik urri xamar. Lurrartekoek eta mendikoek lur bikaiñagoa daukate. Pürene'ren ondoan, Konuen'en bildegia dago; antxe Lugdun iria to Onesi'ko urberoaga eder ederra, ur edangarria du agitz.\nAuski'en alderdia ere eder». EuskoAkuita'rren lur, urre-meatz eta urberoagatzaz aritu da. Akuita'r yendeei buruz solas urri da Strabon, danik berritsuenek Elen'darrak zirala aantzirik, dirudinez.\n«Akuita'rren errik ogeitik goiti dira; txikiak eta ospegabeak. Geienak Itsas aldekoak; besteu, ordea, lurrarte aldekoak Tektosage'tar arte, Kemen'aren galdurruak dauzkate'.\nBide ta ogipide batzu\nAkuita'rren urre-meatzak danik bikaiñenak aldarrikatu dituz. Lur axalean zegozelakoz, eta urre auta zutelakoz; orregatik, garbitze-lan aundirik ez galdatzen. Bizkai'ko burni-meatzak ezta aipatu ere. Oraindik arkitu gabeak bide ziran.\nEnpori'tarren ogipide nagusia liñugintza zan, Enpori'tarrak, erdika, batzu Elen'dar, bestetzu Indike'tarrak ziran esan du gunez. Nork nori liñugintza erakutsi zion ez dakigu. Ba'liteke Elen'darrak irakasle izatea.\nKerreta'rrak yaki-egintzan ziarduten, zerri-azpiki bikañak antolatzen ba-zekiten eta; Kanzari'koen garaikide omen ziran azpikiak. Kanzari orrek zer esan nai dun ez diteke igarri. Kopiatzaleak zuzen idatzi al zun? Berandugo Elen'dar idazle batek aipatu-lerroak Iruñ-darrei ditxekie, era ontan: «Strabon azpikitzaz oroi da bere geografiaren irugarren idaztian: España'n, Akuita'ren ondoan, Ponpelon iria, Pompei-iri edo adiraziki. Bertan, Kuri'koen garaikide diran azpiki bikaiñak antolatzen dituzte. Kuri ori ere zer ziteken ez yakin. Dana dala, Iruña'ko zerrikien aipua goiz ernetu zan Europa'ko toki urrutitara edatzeko. Azenaio ezkeroztik beintzat.\nGure erriko emaitzen eramateko biderik ba al zituzten Erroma'rrak Bai noski, dudarik gabe. Baña Strabon'ak nagusieriak utsik daipazki. Alakoak bi darakuzki. Orietatik bat Akuita'rreneraño eltzen zan. Egia berria zan. Lion iritik 'Kemen mendien barna Akuita'reneraño Agripa'k ebaki zun'. Bestea Mediterraneo izpazterrean luzatzen zan. «Pompei garaiarritik Iltegi barna, ta Bater'en barna, ta berbeiña azten dala-ta Latin-izkeraz Berbeiñaga deritzan zelai barna Tarrakon'araño. Tarrakon'dik berriz, Dertossa irian dagon Iber'en igarobideraño».


Mehatxuak eta irainak Athleticeko Mikel San José eta Beñati komunikatua euskara hutsean argitaratzeagatik — Gaztezulo\nMehatxuak eta irainak Athleticeko Mikel San José eta Beñati komunikatua euskara hutsean argitaratzeagatik Mikel San Josek eta Beñatek kontratua amaitu dute Athleticekin eta ez dute datorren denboraldian jarraituko. Biek onartu dute denboraldia amaitu arte jarraitzea, ekainaren 30era arte, ofizialki denboraldia amaitzen den arte alegia. Bi futbolariek euskara hutsean zabaldutako komunikatu batean eman dute erabakiaren berri, eta horrek kritika, irain eta mehatxu ugari eragin dizkie sare sozialetan. https://www.gaztezulo.eus/albisteak/mehatxuak-athleticeko-mikel-san-jose-eta-benati-komunikatua-euskara-hutsean-argitaratzeagatik https://www.gaztezulo.eus/albisteak/mehatxuak-athleticeko-mikel-san-jose-eta-benati-komunikatua-euskara-hutsean-argitaratzeagatik/@@download/image/15686137247683.jpg\n«Athleticen bizi izandako guztia errepikaezina da». Taldekideak eta zaleak ere gogoan izan zituzten. Garbi dute biek klubak ez dituela nahi datorren denboraldian, «erabateko ziurtasunarekin azaldu ez badigute ere». Egoera honetan bizi izandakoa gero kontatuko dutela azaldu zuten. Bestalde, Eibarren ez du gehiago jokatuko Fabian Orellanak. Gaur du azken eguna, eta badoala esan du.\nBaina zoritxarrez, agur-komunikatu hori ez da soilik albiste izan. Euskara hutsean zabaldu zuten idatzi horren ostean sare sozialetan piztu ziren irainak eta mehatxuak baizik. Horiei beste mezu honekin erantzun zien jokalariak:\nGure komunikatua ulertu ezin izan duzuenontzat, kasu honetarako edo beste batzuetarako batua.eus gomendatzen dugu, primerako itzultzailea. Ez dugu inor baztertu nahi izan, baina hain gauza pertsonaletarako nahiago genuen gure hizkuntzan adierazi. Aupa Athletic!\nZorionez, esker eta babes mezuak askoz nabariagoak eta gehiago izan dira. Hementxe guztiak.


Eguzkia hauatu eta galdu. • ZUZEU\nArgazkiak ateratzea erabakiak hartzea da. Klik egin haurretik non jarri aukeratu beharra dago, ze optika erabili eta abiadura/diafragma erlazioa erabaki, eta horrek argazkia erabat baldintzatuko du, unean aldatzeko aukera batzuk sortzen badira ere.\nIgandean, txirrindulariek errepideko Euskadiko Txapelketa zeukaten jokoan, Zizurkil eta Villabona artean osatutako hiri zirkuitu batean. Nik elite mailako karreristen bukaerako argazkia ateratzeko enkargoa nuen. Helmugara iritsi, errepidea behatu eta erabaki zehatz bat hartu beharraz jabetu nintzen. Eguerdiko hamabiak ziren, eguzkia, ia goi-goian eta errepidea ezker eskuin banatzen zuen lerro luze bat zegoen. Ez zuen errepide erdiko zirkulazio marra jarraia errespetatzen, baina ia. Ezkerreko aldea eguzki argitan zegoen baina eskubikoa gerizpean. Bi aldeak neurtu nituen eta eguzkipekoak 2,8 irekierarekin 3.200eko abiadura ematen bazuen, itzalpekoak irekiera berarekin 400ekoa ematen zidan.\nApustua egin beharra zegoen. Eguzkiak jotzen zuen alderako prestatu eta itzaletik sartzen bazen, beltz-beltza geratuko zen, itzalerako prestatu eta eguzkitik sartuz gero kiskalita eta dena jan nahiagatik bien arteko zerbait aukeratzekotan, kaka zaharra, apusturik ez egiteak gehienetan dakarrena.\nAurreko itzulian nondik igaro ziren ikusi eta eguzkirako aukera egitea deliberatu nuen. Handik zebilen beste argazkilari batek itzala aukeratu zuen. Hamabiak eta hogei paseak zirela, han azaldu zen Eneritz Iturriaga, bakar-bakarrik eguzkiak gogorren jotzen zuen aldetik, -asmatu diat- pentsatu nuen, baina helmugara hurbiltzen zihoan heinean, errepidearen erdialderuntz jo eta gerizpean sartzen hasi zen eta azkenik ia gorputz osoa itzalpean zuela sartu zen helmugara. Guzi honek ez zuen 3 segundo baino gehiago iraun eta nik, abiadura aldatzeko aukerarik gabe klik eta klik egin nuen. -Hitan erditu zunan ama! ta nik nola arraio salbatuko diat hau?- Kamera begi paretik kendu, egindakoa ikusteko botoiari eman eta- hemendik argitaratzeko moduko zerbait atera behar diat ba!- bota nion neure buruari.\nEtxera iritsi, argazkia zabaldu, ilunak upatu, argiak jaitsi eta argazki bat bidali nuen. Apusturik egin izan ez banu atera nezakeenaren antzeko argazkia. Gorago idatzi dut neure ustea argazki horietaz, ez dut berriro errepikatuko, baina bestela defenditua izateko hitz gehitxo behar zituen argazkia litzateke eta ez nuen inorekin diskutitzeko gogorik; Hurrengoan itzaletan jarriko naiz, horrela gutxienez kopetatik bera jausten zitzaidan izerdia ekidingo dut.


ZAPALGAILUA PASA DA ZUBIKOATIK GIPUZKOARREN ARTEKO DERBIAN\nDomingo, 09 de Diciembre de 2012 15:24\tAratz Losada\nNatra Oñati Aloña Mendi taldeak nagusitasun handiko garaipena lortu zuen atzo, Gipuzkoarren arteko derbian. Eneko Blancoren mutilek partidu hasiera ikusgarri bati esker, kontrolpean izan zuten momentu oro norgehiagoka. Gabonetako atsedenaldirako partida bakarra falta denean, lidertzan jarraitzen du talde Oñatiarrak 6 garaipen eta porrot bakarrarekin.\nAurreikusten zen bezela, Natra Oñati talde gehiegi izan zen Goierritarrentzat eta Chicoren mutilek ezin izan zuten ezer egin oñatiarren nagusitasunaren aurrean. Lehen laurdena ikusgarria izan zen. Denboraldiko onena agian. Oñatiarrek erakustaldi bikaina eskeini zuten erasoan eta partiduko lehen minutuetatik garbi utzi zuten garaipenak ez zuela ihes egingo Zubikoatik. Lehen laurdena bukatu orduko, norgehiagokak kolore gorrixka hartuta zeukan dogoeneko (28-10).\nBIGARREN LAURDENEAN TXAKALALDIA\nPasaden astean gertatu bezela, berriz ere beherakada nabarmena eskeini zuen talde oñatiarrak bigarren laurdentxoan. Batez ere defentsako lanean hutsune dexente utzita, Goierritarrak pixkanaka-pixkanaka abantaila murrizten joan ziren eta 11-0 partzial bati esker, norgehiagoka hamar punturen buelta horretara hurbiltzea lortu zuten. Sentsazio gazi-gozoekin bukatu zen bigarren laurdentxoa eta Zubikoara hurbildutako zaleen burutik, duela hamabost egun M.A. Robleda taldearen aurka gertatutakoa burutik pasa zitzaien. Hala ere, esan beharra dago atsedenaldira hamabi puntuko abantailaz joan zela partidua Oñatiarren alde (43-21).\nERROTAZIOAK ETA DIFERENTZIA BERRIZ ERE HANDITU\nBadirudi jokalariek atsedenaldian garbi ikusi zutela hanka behin sartuta nahikoa zela eta hirugarren laurdenean berriz ere, nagusitasun handia erakutsi zuten. Batez ere lehen minutuetan, abantaila 15-20 puntura zabaldu zuten eta berau baliatuz, talde guztia rotatzen hasi zen Blanco entrenatzailea. Defentsan oso talde gogorra da Natra, baina batez ere erasoan kalitate handiko jokalariak ditu gaur egun eta bero daudenean geldiezinak direla erakutsi zuten berriz ere. Ander Garciak bere horretan jarraitzen du. Errekurtso mugagabeak ditu eta atzokoan ere txapela kentzeko zenbakiak osatu zituen (28 puntu, 9 errebote, 5 asistentzia eta 6 baloi lapurtuta 35 puntuko balorazioa lortu zuen). Nabarmentzekoa bestalde Josean Cavada Donostiarrak egindako partidua ere. Geroz eta lehiakorrago ikusten zaio azken asteetan eta garbi dago horrela dagoen egunetan maila honetako pibotik erabakiorrenetariko bat izan daitekeela (19 puntu, 7 errebote, 3 txapel eta bi birrintze ikusgarrirekin 29 puntutako balorazioa lortu zuen). Hirugarren laurdentxoa 69-48 emaitzarekin bukatu zen.\nHortik aurrera, sarritan gertatzen den bezela, azken laurdentxoa soberan egon zen. Natra Oñatik abantailarekin jokatu zuen eta azken minutuetako erlaxazioa baliatuz, goierritarrek markagailua txukuntzea lortu zuten. Azkenean urteko etxeko azken partiduak zapore ederra utzi zuen zaletu eta jokalarien artean. Partiduaren amaieran 88-73 markagailua ikusi zitekeen Zubikoako polikiroldegian.\nGipuzkoarren arteko derbia izanik eta bi herrien arteko gertutasuna kontutan hartuta giro polita aurreikusten zen Zubikoako harmailetan eta aipatu beharra dago ez Goierriko zaleek ez eta Aloñako zaleek ez zutela hutsik egin atzokoan. Harmailak lepo bete ziren eta partiduan zehar egon zen ezberdintasuna ikusirik ere, giro ezinhobea gozatu zen harmailetan. Urretxuarrak turuta, peluka eta guzti momentu oro beraien jokalariak aupatu zituzten. Zale oñatiarrek berriz, beste erakustaldi bat eman zuten atzokoan. Partidua irabazita izanda ere, beraien jokalariak aupatu zituzten eta epaileek hartutako erabaki batzuen aurrean desadostasun handia erakutsi zuten txistu eta ohiu asko eginaz. Egia esan bi zaleen artean kirolzaletasuna nagusitu zuen eta hori ere aipatzeko kontu bat da.\nEtxeko urteko azken partidua izanik, Natra Oñati Aloña Mendiko zuzendaritza eta jokalari guztiek gabon zoriontsuak eta eskerrak eman nahi dizkie zaletu guztiei eskaini dieten babesa ikaragarria izan delako. Mila esker guztioi!!\nPartzialak: (28-10, 15-21, 26-17, 19-25)\nNATRA OÑATI: Iagoba Gamarra (8), Imanol Ceciaga (4), Ander García (28), Josean Cavada (19), Asier De la Iglesia (10), Gorka Kintana (8), Xabi Osa (3), Iñigo Biain (8), Iñigo Zabaleta, Iban Lizarralde eta Ibai Osa.\nGOIERRI: De Miguel (28), Aranburu (8), Lorenzo (8), Sudupe (2), Goikoetxea (11), Linazisoro, Gomez, Saez de Cortaza (6), Antzizar, Pozo (5), Bereziartua (3) eta Lasa (2).\nÚltima actualización el Lunes, 17 de Diciembre de 2012 14:33\nHARRI BERDINEAN ESTROPEZU EGIN GABE\nSábado, 08 de Diciembre de 2012 14:40\tAratz Losada\nGaur arratsaldean bertan, Natra Oñati Aloña Mendi taldeak ligako 7. jardunaldiko partida jokatuko du Zubikoa kiroldegian. Arratsaldeko 18:00 hasiko den norgehiagokako aurkaria, Aluminios Fco. Alberdi-Verkol Goierri taldea izango da. Eneko Blancoren taldeak 2012. urtean etxean jokatuko duen azken lehia ofiziala izango da.\nTxapelketa eta lehiaketa ugarik zubi hartu duen arren, EBA maila ez da geldituko Abenduko lehen asteburu honetan eta gaur arratsaldean bertan, jardunaldi berria hartuko du Zubikoa kiroldegiak. Ligako zazpigarrena izango da eta era berean Natra Oñatik zaletuen aurrean jokatuko duen urteko azken partida ofiziala. Izan ere, datorren astean Valladoliden jokatu ondoren, urtarrileko bigarren astebururarte eten txiki bat hartuko du ligak.\nDenboraldi hasieran jakinekoa zen talde oñatiarrak plantilla indartsua osatu zuela, baina inork gutxik espero zezakeen horrelako denboraldi hasiera ikusgarri bat. Denboraldi laurden bat jokatu ostean, sei partiduetatik bakarra galduta ligako liderra da Blancoren taldea eta orain arte erakutsi duen nagusitasuna berretsi nahiko du gaur arratsaldeko derbian. Hala ere, gaurko partida oso kontutan hartzeko partida izango da. Izan ere, orain arte sailkapenean atzean zeuden taldeek, zailtasun ugari sortu dizkiote Natra Oñatiri. Konfidantza den, tentsio falta den... motiboa ez da garbi gelditu, baina oñatiarrek orain arte izan dituzten aurrekariak ikusirik, errespetua eta 40 minutuetan zehar nortasuna erakutsi beharko dute duela 15 egun jaso zen zartakoa berriro ere errepikatu nahi ez badute. Esan ohi den bezela, gizakia da soilik harri berdinarekin estropezu egiten duen animali bakarra; ea esaera hori ez den gaurkoan berriro ere errepikatzen. Bereziki, azken 5 urte hauetan taldea aupatzera etorri diren 500 zaletuek urtea garaipen batekin agurtzea merezi bait dute.\nTALDE IGO BERRIA\nGoierri taldea, EBA mailara aurten igo berri den taldea da. Orokorrean maila honetan esperientzia gutxi duten jokalari gaztez osatzen da bere plantilla, hala ere, kontutan hartzeko jokalari bat baino gehiago topatu daitezke. Jokalaririk garrantzitsuena, inongo dudarik gabe Aitor De Miguel eskolta da. Talentu handiko jokalaria. Fisikoki oso jokalari azkarra eta barneratzeak egiteko errekurtso ugari dituena. Hala ere, jokalari honek zerbaitetan nabarmentzen badu, puntuak sartzeko gaitasunean da. Orain arte 25 puntu sartzen ari da bataz beste partiduko. Berarekin batera, Aitor Aranburu hegalekoa eta Iván Sáez de Cortazar pibotak dira taldeko pisu gehiena eramaten duten jokalariak. Orokorrean bosteko oso lehiakorra dute baina, errotazioan maila jaitsi egiten du.\nNatra Oñati taldeari dagokionez, Ales Anduaga eta Xabier Odriozola izan ezik, gainontzeko jokalari guztiak Blancoren esanetara izango dira gaur arratsaldeko partiduan. Astean zehar defentsako lanean burubelarri aritu dira beraien erasoko erreferentziak nola gelditu behar diren. Bestalde, orain dela 15 egun Zubikoan jaso zuten belarrondokoa ondo gogoan dute. Horrexegaitik, jokalari batek baino gehiagok aitortu digunez, desiatzen daude arratsaldeko partida iritsi eta bizkarrean darameten zama kendu eta bide batez zaletuekin urtea ondo borobildu nahi dute.\nSASKI ESKOLEN ARTEKO LAGUNARTEKOA\nBukatu aurretik, aipatu gaur arratsaldean 16:30 hasi eta 17:15 bitartean Aloña Mendiko Saski Eskolako neska-mutilek, Arrasateko Saski Eskolakoen aurka jokatuko dutela lagunarteko bat. Ekintza honekin, astean zehar lantzen ari diren jolasak eta kontzeptu ezberdinak praktikan jartzeko aukera ezin hobea izango dute gure herriko gaztetxoek. Josu Larreategi, Baskoniako entrenatzaile ohiak gidatzen duen proiektu hau orain dela hilabete martxan jarri zen Oñatin eta hasita dauden arren, interesa duten neska mutikoek, saskibaloi sailarekin harremanetan jarrita aukera izango dute goi mailako prestakuntzan aditua den teknikari honen esanetara kirol hau ezagutzeko.\nÚltima actualización el Lunes, 10 de Diciembre de 2012 17:52\nDomingo, 02 de Diciembre de 2012 13:04\tAratz Losada\nGaraipen bikaina lortu zuen atzo arratsaldean Natra Oñati Aloña Mendi taldeak, Santanderreko Kirol Jauregian. Estela talde indartsuaren aurka jokaturiko norgehiagoka, gora-behera eta dinamika ezberdinetako partidua izan zen arren, zorionez Eneko Blancorenek bigarren zati bikain bat jolastu ondoren, bostgarren garaipena poltsikaratu zuten (63-66).\nAurreikusten zen bezela, partidu oso zaila izan zen atzokoa. Izan ere, Estelakoek liga hasiera nahiko kaskarra egin ondoren, behar beharrezkoa zuten zaletuen aurrean garaipena lortu eta porroten bolada kaskarra apurtzeko (atzokoarekin hirugarrena jarraian). Partidua hasi aurretik, bi albiste on jaso zituen talde oñatiarrak izan ere, beroketa saioa egiten zeudela konturatu ziren aukariaren bi gizonik garrantzitsuenak ezin izango zutela partidua jokatu. Juanpe Garcia eta Alvaro Lombera min hartuta baja izan ziren eta atzoko partiduan.\nPartidu hasiera nahiko arraroa izan zen. Oñatiarrak izan ziren abantaila hartzen lehenak, izan ere lehen bi erasoak aprobetxatuz eta defentsako lan gogorra eginaz 0-4 aurreratu ziren markagailuan. Baina, ondoren partiduan zehar hainbat aldiz errepikatu ziren gainbehera hoietako bat ikusi genuen. Kantabriarrak 9-0 partziala sartu zuten eta lehen laurdena bukatzeko lau minutu falta zirenean, bost puntu aurretik ziren markagailuan (9-4). Dinamika hori hutsarte batekin apurtu nahi izan zuen Blanco entrenatzaileak eta ondo baino hobeto irakurri zuten oñatiarrek entrenatzaileak emandako agindua. Defentsa eta errebotea gogortu ondoren berriz ere abantaila polita lortu baitzuten lehen laurdena bukatu zenerako 11-17.\nAHAZTEKO MODUKO BIGARREN LAURDENA\nAhazteko modukoa izan zen atzoko partiduko bigarren laurdena. Aloña Mendiko jokalariak lehen laurdenaren bukaeran erakutsitako sendotasuna nunbaiten utzi zuten eta kantabriarrak beraien joku erritmo bizia aprobetxatuz erabat irauli zuten markagailua. Bereziki Yago Estevez pibot Galiziarra izan zen oñatiarren defentsan zuloak topatu zituen jokalaria eta lortutako saskiratze erraz eta batez ere, hiruko marratik egin zituzten saskiratzeak baliatuz, kantabriarrak partidako lehen abantaila serioa hartu zuten atsedenaldirako hiru minutu falta zirenean (35-23). Hortik Aurrera, dinamika berdinean jarraitu zuen laurdenak. Oñatiarrak erabat galduta eta Estelako jokalariak emandako erreztasunak ondo baino hobeto aprobetxatu zituzten. Aipatzekoa bigarren laurden honetan Santanderrekoek sartu zuten partziala (29-11). Atsedenaldira partidua 40-28 emaitzarekin joan zen\nBESTE AURPEGI BAT BIGARREN ZATIAN\nJokalari Oñatiarrak erabat kezkatuta joan ziren adageletara bigarren zatian emandako itxuragaitik. Burumakur, ezin sinetsi kantxan ematen ari ziren itxura…baina atsedenaldi horretan entrenatzaileak eta bereziki taldeko jokalari garrantsitzuenetariko batek emandako aholku batek erabat aldatu zuen partidua eta jokalarien jarrera. “Ezin dugu burua makurtu taldekide batek akats bat egiten duenean. Talde bat gara eta ondokoarengan konfidantza ez badugu hemen ez dago ezer egiterik. Erakuts dezagun konfidantza lagunarekiko mesedez eta hutsegiten dugunean, burua altxatu eta gehiago elkartu behar dugu. Mutilak, guregan sinestu behar dugu”. Horietxek izan ziren atsedenaldiko hitzak.\nEta hitz hoiek edabe magiko bailiran, barneratu zituzten oñatiarrek. Hirugarren laurdena txapela kentzekoa izan zen eta. Defentsa oso gogorra, errebotea oso ondo zainduta (aipatzekoa Josean Cavadaren lana 16 puntu, 7errebote eta 3 txapel) eta erasoan era guztietako saskiratzeak lortu ziren. Talde guztiak egindako lana azpimarratu beharra dago baina aipatu bereziki berriz ere, Ander Garcia hegaleko Bergararrak laurden honetan emandako ikuskizuna. Era guztietako saskiratzeak lortu ez ezik, taldekideei asistentzia eta partiduko irakurketa bikaina egin baitzituen. 0-19ko partzilari esker 40-47 aurreratu ziren markagailuan oñatiarrak laurdena bukatzeko 3:30 falta zirenean. Hortik aurrera norgehiagoka berriro ere normaltasunera itzuli zen eta hirugarren laurdenaren bukaerara 51-52ko emaitzarekin iritsi zen partidua\nLaugarren laurdena ez zen hain ona izan ikuskizunari dagokionez, baina emozio aldetik eta bereziki partida bat nola kontrolatu behar denaren aldetik, oso laurden ederra izan zen. Oñatiarrek beti markagailuan aurretik, baina sei puntu baino gutxiagoko abantailak kudeatuz. Zorionez, Eneko Blancorenek patxada handiz eta beraien erritmoa ezarriz jokatu zituzten azken minutuak eta nahiz eta Estelak markagailua berdindu nahi izan zuen, oñatiarrek errebotea bikain itxita partidua garaitzea lortu zuten. Azkenean 63-66 eta pasaden asteko kolpetik altsatzeko garaipen bikaina!!\nPartzialak: (11-17, 29-11, 11-24, 12-14)\nCD ESTELA: Yago Estevez (19), Alvaro Teja (6), Fernando Herrero (8), Borna Anillo (0), Daniel Djukovic (5), Jaime García (12), Juan Arnaiz (0), Eloy Sánchez-Molina (0), Milos Martinovic (13), Javier Carral (0). Lesionados: Álvaro Lombera y Juanpe García\nNATRA OÑATI: Iagoba Gamarra (3), Imanol Ceciaga (4), Ander García (20), Jose Cavada (16), Asier de la Iglesia (12), Gorka Kintana (7), Xabi Osa (2), Iñigo Biain (2)\nPARTIDUKO ESTATISTIKA OSOA: http://competiciones.feb.es/estadisticas/Partido.aspx?p=1035282\nKOLPEAREN OSTEAN, ALTXATU BEHARRA DAGO\nViernes, 30 de Noviembre de 2012 18:57\tAratz Losada\nGogorra izan zen pasaden jardunaldian Miguel Antonio Robleda Burgoseko taldearen aurka azken segunduan jasotako porrota. Baina zorionez, pasaden astekoa hankasartze soil bat izan zela erakusteko beste aukera bat emango dio saskibaloiak bihar, Natra Oñati Taldeari. Asteburuan ligako 6. jardunaldia abian jarriko da eta talde oñatiarrak, Santanderren jokatuko du -18:30- Estela indartsuaren aurka .\nAskotan esan ohi den bezela, garaipenetatik baino, gehiago ikasten da porrotetatik. Horregaitik, pasaden asteko porrotak taldeari min egin zion arren, seguraski bertatik konklusio garbiak aterako ziren eta horrek etorkizunean dexente lagundu diezaioke talde oñatiarrari. Eta oso urruti joan gabe, aurreko asteko ikasgaia benetan baliogarria izan daiteke asteburuko partidua gertatzerako orduan. Izan ere, Eneko Blancoren taldeak, ligako talde indartsuenetariko bati egingo dio bisita bihar arratsaldean. Oñatiarrek Santaderren jokatuko dute liga hasiera kaskarra egin duten Estela talde indartsuaren aurka.\nC.D. Estela, EBA mailako talderik onenetariko bat da duda gabe. Azkenengo urteetan beti egon da sailkapenaren goiko postuetan eta pasaden denboraldian adibidez, igoera faseko Play-Offak jolastu zituen hainbat kanporaketa gaindituz. Baina azkenean ezin izan zuten LEB ligarako igoera lortu.\nIgoera lortu ez zutenez, aurten berriro ere helburu horrekin talde oso indartsua osatu dute. Juanpe García antolatzailea da aurtengo fitxaketa nagusia. Urrezko LEB ligako Palentzia taldetik fitxatu dute. Aditu askoren iritziz EBA mailako antolatzailerik onena. Nabarmendu beharreko beste jokalari bat, Milos Martinovic hegaleko serbiarra da, saskiratzaile trebea eta aurten Marokoko ligatik fitxau dute. Aipatu baita ere, Estelakoen barruko jokuan Iago Estevez (2,05 m.) pibot Galiziarrak daukan, presentzia eta Daniel Djukovic hegalekoaren eskumutur ikaragarria.\nBaina izar guzti hauen artean, kantabriarrek aurtengo denboraldirako egin duten mugimendurik interesgarriena agian, iazko jokalari garrantzitsuena izan zen Alvaro Lombera hegal-pibota taldean mantentzea izan da. Inungo dudarik gabe kategoriako jokalaririk onenetariko bat. Gainontzeko taldea kantabriako kalitatezko jokalari ezberdinez osatzen da.\nIzenak soilik ikusita ez dago dudarik, EBA maila honetako talderik onenetariko baten aurrean topatuko dela Natra Oñati biharko partiduan. Baina aurreko batean aipatu genuen bezela, izenek edo teoriak ez dute partiduak irabazten eta kantxan 40 minutuetan zehar lehiakorra izaten ez bazara, edozein taldek irabazi diezaioke edozeini kategoria honetan. Izan ere, egundoko plantilla duten arren, ez dute izan liga hasiera ona, 2 partidu irabazi eta 3 galdu dituztelako. Beraz hori izango da biharko partiduetako gakoetako bat entrenatzaile oñatiarrak aitortu digunez: “Irteera indartsu bat egin behar dugu, markagailuan aurre hartu eta beraien urduritasunaz baliatu behar dugu. Gainera garrantzitsua izango da gu izatea jokuaren erritmoaren jabe, izan ere, beraiek oso erritmo altuan eta puntu askotara jokatzea ohituta daude. Hori kontrolatzen badugu partidua irabazteko aukera asko izango ditugu”.\nNatra Oñati taldeari dagokionez, pasaden asteko porrota eta gero, berriro ere garaipenaren bidera itzultzeko asmoarekin joango da taldea, nahiz eta jakitun diren oso partida zaila izango dela. Lesioeri begira jarrita, biharko partidurako Ales Anduaga eta Xabier Odriozola baja izango dira, baina zorionez gainontzeko jokalari guztiak entrenatzailearen aginduetara egongo dira gaur iluntzeko azken saioaren atarian.\nAUTOBUSA EGONGO DA PARTIDURA JOATEKO\nBiharko partiduak kirol arloan daukan interesa argia da. Ligako bi talde indartsuk elkarren aurka jokatutko baitute, baina hau ez da biharko interes puntu bakarra. Izan ere, partidua hartuko duen pabilioia ere ez da atzean gelditzen. Santanderreko Kirol Jauregian jokatuko da partidua. 6000 zaleturentzako tokia duen azken belaunaldiko instalazioa da. 2003.an eraikia eta “La Ballena” bezela ezaguna da (bale baten itxura dauka). Zaletu Oñatiarrek partidua ikustera joateko autobus zerbitzua jarri du klubak. 14:30 irtengo da Correoseko postetxe paretik eta bazkideek doan sartu ahal izango dira autobusera. Partidua bukatu ahalaz bat, autobusa Oñatira bueltan etorriko da.\nÚltima actualización el Lunes, 03 de Diciembre de 2012 17:45\nINJUSTUA DIRUDIEN ARREN, MEREZITAKO PORROTA\nDomingo, 25 de Noviembre de 2012 20:54\tAratz Losada\nNatra Oñati Aloña Mendik ligako lehen porrota erdietsi zuen atzo Miguel Antonio Robleda taldearen aurka (67-68). Azken segunduan Burgoseko taldeak zortea aldeko izan zuen arren, partidak iraun zituen 45 minutuetan egindako merituak ikusita, garaipen justua lortu zutela esan daiteke. Hori horrela, talde Oñatiarrak garaitezin izatearen meritua galdu du.\nInor gutxik espero zezakeen atzo Zubikoan ikusi zen moduko partida zoro eta ikusgarri bat. Eta ikusgarria esaten dugunean ez dugu ikusi zen joku mailagaitik esaten, azken segunundurarte izan zuen emozioagaitik baizik. Arauzko 40 minutuak 56-56 berdinketarekin amaitu ostean, luzapeneko azken segunduan sartutako saskiratze bati esker, mutu utzi zuten Zubikoako harmaila Burgostarrek.\nLEHEN ZATIAN ERREZ\nSailkapenean zegoen diferentzia ikusita eta Oñatiarrak orain arte erakutsi zuten nagusitasuna kontuan hartuz gero, partido erreza aurreikusi zitekeen atzokoan. Eta hasieran, bide horretatik joan zen neurketa. Izan ere, gorritxoek joku ikusgarririk egin gabe lehen minutuetatik hasi ziren partida kontrolpean edukitzen. Kosta egin zitzaion erritmoa ezartzea, baina hori lortu zuenean segituan hartu zuten hamar puntu inguruko abantaila oñatiarrek. Eta bide horretatik joan ziren arauzko lehen hogei minutuak. Markagailua kontrolpean, 10-15 puntuko abantailak eta aukera hori baliatu zuen Blanco entrenatzaileak, errotazioari eragin eta ikututa zeuden jokalariei atsedena emateko. Atsedenaldira partidua oso bideratuta joan zen Natra Oñatikoen alde (35-21)\nATSEDENALDIAREN OSTEAN LOKARTUTA ETA TENTSIORIK GABE\nBigarren zatia berriz, zoritxarrez guztiz bestelakoa izan zen. Oñatiarrak erabat lokartuta eta tentsiorik gabe kantxaratu ziren eta maila hauetan arreta falta horiek garesti ordaintzen dira. Errebotea menperatu ezinik, erasoan ere ideia garbirik gabe, Burgosekoak poliki-poliki partiduan sartzen hasi ziren eta hirugarren laurdenean garbi ikusi zuten partidan sartu ahal izango zutela. Hori horrela, kanpotik izan zituzten portzentaia bikainak baliatuz, azken laurdenaren hasieran partida berdindu eta markagailua iraultzea ere lortu zuten Miguel Antonio Robledako jokalariek. Oñatiarrek lur jota jarraitzen zuten, burua altsatu ezinik. Azken minutuetan ordea, Zubikoara hurbildu ziren zaletuen bultzada baliatuz –eta ez da lehen aldia- markagailua orekatzea lortu zuten Blancorenek eta azken jokaldietan erabaki zen partidua. Azkenean, ezin izan zuten ez batak ez besteak garaipeneko azken saskiratze hori lortu eta arauzko 40 minutuen amaierara 56-56 berdinketarekin iritsi zen partidua.\nLUZAPENEAN, NAHI BAINA EZIN\nPartida nola jarri zen ikusita ez zen aukera txarra izan luzapena jokatzea. Izan ere, oñatiarrek galduta izan zuten norgehiagoka beste bost minutuz luzatzea lortu zuten eta hori dudarik gabe oñatiarrendako albiste ona zen. Aukera izango zutelako ordura arteko akatsak zuzendu eta bostgarren garaipena etxean uzteko. Dena den, atzo ez zen oñatiarren eguna izan. Atsedenaldiaz geroztik, desagertuta jarraitzen baitzuten eta luzapena ere ildo beretik joan zen. Nahi, baina ezin. Burgostarrek poliki-poliki abantaila hartzen joan ziren eta partidua bukatzeko 1:15 faltan, 7 puntuko abantaila lortu zuten (partidako handiena). Dena bukatuta zirudienean, oñatiarrek barruan daukaten amorrua atera eta zaletuen bultzadari esker, berriz ere partiduan sartu ziren, garaipena ere esku-eskura izan zutelarik. Izan ere, azken segunduetan Iñigo Biainek jaurtiketa libre baten ostean erasoan hartutako errebote eta saskiratze bati esker 67-66 aurretik jarri zituen oñatiarrak. 6 segundu besterik ez ziren gelditzen eta harmailak pozez txoratzen zeudela iritsi zen merezitako zigorra. Oso azkar igaro zuten Burgostarrek zelaia eta jaurtiketa hutsegin ostean, erasoan errebotea hartzea lortu zuten eta azken segunduan Roberto Rodriguez jokalariak 4 metrotatik egindako jaurtiketa loratua oñatiarren saskian sartu eta bertan amaitu zen partidua. Azkenean 67-68 eta Zubikoara hurbildu ziren 500 zaletuek “tonto” aurpegiarekin joan behar izan zuten etxera.\nIKASI ETA AURRERA BEGIRATU\nLur jota bukatu zuten atzo jokalariek, baina era berean, jakitun ziren gauzak ez zirela batere ondo egin eta autokritika ere egin zuten jokalari batek baino gehiagok. Garbi dago orain arte, sailkapeneko behekaldean dauden taldeek arazo ugari sortu dizkiotela Eneko Blancoren taldeari eta ikasgai honetatik ikasi beharra dagoela ere onartu zuten. Ostiralean Xabo jokalari zarauztarrak abisatu zuen, garaipen eta laudorioei begira geldituz gero, sustoren bat hartuko zutela eta zoritxarrez zarauztarraren aurreikuspenak bete egin ziren. Atzoko porrotak askorako balioko du, batez ere 100% eta aurkariarekiko errespetuz jokatzen ez diren partiduak nekez irabaziko direla erakutsi baitzuen. Dena den, liga hasiera oso ona izan da eta orainarte hain onak izan gabe, orain ere, horren txarrak ez direla erakutsi nahiko dute oñatiarrek datorren larunbatean Santanderren jokatuko duten Estelaren aurkako partiduan.\nÚltima actualización el Lunes, 03 de Diciembre de 2012 17:46


Eskuratu SUUNTO fitness erloju-pultsometroa, entrenatzeko diseinatuta — TUlankide MONDRAGON\nSUUNTO Fitness, autonomia handia izateagatik bereizten da: 10 egun ordu moduan eta 5 egun 24/7 moduan.\nGainera, zehaztapen tekniko hauek ere baditu: iragazgaiztasuna; ordu, data, iratzargailu, kronometro eta hizkuntzen funtzioak; mugikorretik konektatutako GPSa, pultsometroa, entrenamenduaren laburpena, loaren kontrola.\nParte hartzeko azken eguna 2020ko abenduaren 18a izango da, 10:00etan.\nSaria Forum Sporten bidez entregatuko da.\nAbenduaren 18an egingo den zozketan parte hartzeko, formulario hau bete besterik ez duzu:


El Día, 1933-12-09 | 1933 | El Día, 1933-12-19\nEl Día, 1933-12-13\nErlijioa - Ekitaldiak / Kultura - Antzerkia / Kultura - Musika\nDonosti'tik Bilbo'ra bitarteko erri guztietan bezela Elgoibartarrok ere irten genduan igande goizian geltokira Donosti'ko Eusko Abesbatzako abeslari eta antzezlariak agurtzera. Ez genduan arrazoia falta ez, alako notintza alaya eta bultzi apaña ez dira noiz nai ikusten. ¿Donostiarrak buru ariñak dirala? ¡A ze nolako gezurtia zan ori asmatu zuana! Nire begien aurrian oraindik ikusi deten bultzik apaiñena igande onetan ikusi det. ¡Bultziaren makina bete beteko eusko ikurriña alajaña! Ura ikusi nuanian nun nenguan ere ez nekiala geratu nintzan. Ura ala ipintzen jardun ziranak etziran makalak, ez orixe.\nEmen ere oso arrera ederra egin zitzaioten. Bi miñutuko geldiunetxua egiñ ziguten Donostiar jator oriek emen egon ziran denporan su ziriak ere aidian ikusi giñuzen. Ansola anaiak ere beti bezela beren txistuakiñ jator jokatu zuten «Agur Jaunak» juaz. Eta gu bitartean bati eta bestiari bostekua estutuaz gustora ibili giñan. Batez ere aiñ idazle jatorrak diran «Ira», «Atarrene», «Litar G.» eta izenaren jabe dan «Goikolako Txoria». Au uste det urtiakiñ zartzen ari dan bezela gaztetasunian sartzen ari dala. Txoria izaki aiñ alai ibiltzeko. «Litar G.» ere tzijuan asarre ez etzeukan trumoiaren itxura aundirik naizta egoaldi iluna egon. Eta gure «Atarrene» mutil zar guztiak ibili oi diran bezela, emen dator atzenengo kotxe zar baten. Jakiñ izan banu aiñ eskutuan etorriko zana, olanda pare bat eta letxuba morko bat aterako nizkion bultzira baña nork olkoztu ura «primera'ko kotxian» etorriko etzanik. Ala zion «Ira»k ere, «Atarrene» or dezu atzeko furgoi zar batian. Ai, ai, berriz ere egon biarko dezu zauden bezela ainbeste andereño polit danak zeuri begira ¿eta zu igesi? «Litar G.» ta «G. Txoria» bai zure partez andereñuakin alai asko. Erruki ditut zuri begira dauden emakumetxuak pazientzi txiki xamarra badute beintzat akabo orien osasuna.\nJakiñian nago Bilbo'n sekulako gurenda eta goi-gorañoko altxatuak izan dirala poztutzen naiz neoni ere izpar orrekiñ eta artu beste danen onduan eskaxenak diran nire zorionik beroenak antzezlari, abeslari eta txistulariak.\n¡Gora Donosti'ko Eusko Abesbatza!\nMiren Sortzez Garbiaren bederatziurrena.— Eliz nagusian ari da bederatziurrena Lasarte'ko Brijidatako kapelau Abauntz jauna izlari jatorra izlari dala.


Seguru eta babestuta online\nAste honetan, Lauaxeta Ikastolan, "Seguru eta babestuta online" hitzaldia ospatu dogu. Hitzaldi hau, Sekuritz erakundearen eskutik jaso da eta bertan gure seme-alaba eta ikasleek interneten erabilera seguru bat egiteko gakoak landu doguz.\nBesteak beste ondokoak ikusi dira: online jokoak, cyberbullinga eta gurasoen papera. Topaketa honeri esker, Lehen Hezkuntzako 4. eta 5. mailako 50 guraso ingurugaz hausnartzeko aukera izan dogu.\nLauaxeta Ikastolatik, guraso paperaren inguruan eskeinitako beste hitzaldi edo eduki batzuk ezagutzeko, klikatu hemen.


Osteguneko bazkaria, Araeta jatetxean - Udaltop\nOsteguneko bazkaria, Araeta jatetxean\nOhitura zaharrak berreskuratzeko edizioa izango da aurtengoa. Lasarte-Oriako Manuel Lekuona Kultur Etxera buelta iragarri ondoren, oraingoan osteguneko bazkaria Araeta jatetxean egingo dugula iragarri nahi dugu.\nMenua ere adostuta dago: arroza a banda erara, entrekota patata-frijituekin, sagar-tarta eta kafea. Baina nahi izanez gero, menu begetariano edo beganoak eskatzeko aukera ere badago. Horretarako, helbide elektroniko honetara idatzi behar da matrikula egin ondoren.\nGogoratu, bestalde, izen-emate epea zabalik dagoela maiatzaren 3ra arte. Matrikulak webguneko Izen ematea atalean egin behar dira; hamalaugarren edizioa Manuel Lekuona Kultur Etxean (65 €, bazkaria eta bi egunetako hamaiketako barne) edo online jarrai daiteke (15 €).


Karigasniemi - Wikipedia, entziklopedia askea.\nKarigasniemiko zubia Inarijoki ibaia zeharkatzen.\nKarigasniemi (Iparraldeko Samieraz Gáregasnjárga), Utsjoki, Finlandiako udalerriko herrixka bat da, Laponian kokatua.\nHerrixka txiki honetan, udalerriko biztanle gehien bizi da erdigunearekin batera, 500 bat gutxi gorabehera eta Norvegiarekin muga egiten duenez, askotan, prezio merkeagoko erosketak egitera etorri ohi diren norvegiarrek herrixka betetzen dute. Biztanle gehienak, samitarrak dira eta zerbitzu ugariz daude horniturik; hala nola, hiru denda, bi gasolindegi, eskola, postetxe, osasun-etxe txiki bat eta hainbat jatetxe eta taberna.\nFinlandiak 1917. urtean independentzia lortu ondoren, Bigarren Mundu Gerrak eztanda egin zuen Europan. Herrialdeak bere estatusa mantendu nahian, Alemania naziarekin egin zuen bat, honela SESB bere lurraldetik urrundu nahian. Norvegiatik etorritako tropa alemaniarrak, herrixketan egokitu ziren eta Ozeano Artikoaren defentsa antolatzeari ekin zioten. Hainbat gerren ondoren, Finlandiak, SESBekin bake-akordio bat sinatu zuen, eta horrek, alemaniarrak, Finlandiar lurretatik botatzea eskatzen zuen. Honela, SESB eta Finlandiak bat eginik, naziak jazartzeari ekin zioten eta, hauek Norvegiara (herrialde satelitea) alde egitea pentsatu zutenez, aliantza, Karigasniemin eta gainontzeko mugako udalerri eta herrixketan kokatu zen hauen atzeraldia eragozteko. Laponiako Gerra. Ondorioa garratza izan zen herrixkarentzat, baina finlandiarren garaipenak herrixkaren berregituratzea bultzatu zuen.


Lur Planetarako Matematika 2013 - Zientzia Kaiera\nKolaborazioak · Kultura zientifikoa\nJoan den martxoan Bilbon izan zen Christiane Rousseau, M4TEMOZIOA: Matematikarekin hitzordua-Cita con las matemáticas ekimenarenhizlari gonbidatu gisa. Haren hitzaldiaren gaia Mathematics of Planet Earth izan zen hain zuzen ere,eta interneten ikus daitezke bideoa eta Rousseau irakasleari (BCAMrako eta Pikasle aldizkarirako) egindako elkarrizketa biak.\nHitzaldi horretaz landa, ez du MPE2013 ekimenak oihartzun nabarmenik izan gure inguruan.\nHiru helburu ikusmiran zituela abiatu zen MPE2013 egitasmoa:\nPlanetaren arazo nagusiak identifikatzeko eta bideratzeko ikerketa bultzatu, bereziki matematikak lagundu dezakeen kontuetan;\nHezkuntza maila guztietako irakasleen bitartez planetaren arazoak ikasleengana helarazi;\nPlanetaren erronkei aurre egiteko matematikak duen oinarrizko eginkizuna plazaratu.\nMatematikaren ikuspegitik antolatuta egon arren, munduko arazo eta erronkak ugari eta era askotakoak dira eta hainbat esparrutako adituen elkarlana beharko da haiei erantzuteko. Lau arlo nagusiren inguruan antolatu zuten egitasmoa:\nPlaneta konplexua: itsasoa, meteorologia, kontserbazioa, baliabide naturalak…;\nBizian oinarritutako planeta: ekologia, biodibertsitatea, eboluzioa…;\nGizakiek antolaturiko planeta: sistema politikoak eta ekonomikoak, komunikazioa, baliabideen kudeaketa…;\nArriskuan dagoen planeta: klima-aldaketa, garapen jasangarria, hondamendi naturalak…\nBa ote du matematikak zeresanik horretan guztian? Polinomioa, trigonometria, deribatuak…, ikasle garaian entzuten ditugun kontzeptu abstraktu horiek guztiek badute modurik laguntzeko munduko arazoetan? Hori erakutsi eta bultzatu behar du, besteak beste, MPE2013 ekimenak.\nMatematikaren lehen zantzutik ikusten dugu bazela lotura errealitearekin. Niloko ur handiek behera egitean, lanerako geratzen ziren lurrak banatzeko orduan, lursailen azalerak kalkulatu behar ziren eta horretarako tresna geometrikoak garatu ziren. Zeresanik ez, matematika ezinbestekoa izan zen astroen ibilbideak zeruan deskribatzeko ahaleginean. Baina, matematikaren aplikazioetan, Kalkulu Infinitesimalak ekarri zuen iraultza nagusia XVII. mendean. Ordutik aurrera, hainbat fenomeno gobernatzen dituzten legeak ekuazio diferentzialen bidez eman ziren. Ekuazioaren soluzioak, fenomenoa deskribatzetik haratago, fenomenoaren beraren bilakaera zein izango den esaten digu askotan.\nEkuazioen ebazpenak muga nabarmen bat zuen hala ere: kalkulagarritasuna. Gehienetan ezinezkoa da formulen bidez ekuazio bat ebaztea eta hurbilketa metodoak garatu ziren, baina metodo horien baliagarritasunak milioika kalkulu egitea eskatzen du, eta denbora errealean gainera, hau da, behar direnerako kalkuluek bukatuta egon behar dute. Zorionez, XX. mendearen erdialdera beste iraultza bat heldu zen: ordenadorea. Gogoratu behar baita ordenadorea kalkulu erraldoiak arin egiteko tresna modura asmatu zela, nahiz orain denok eskura ditugun ordenadoreekin kalkuluak ez beste mila gauza egiten ditugun. Ordenadoreen kalkulu potentzia eta abiadura handitu ahala, matematikaren erabilerak mundu errealeko problemetan beste neurri bat hartu zen.\nJoan egingo da MPE2013, baina ez guztiz eta ez atzean gauza interesgarri asko utzi barik. Hauetatik hasita, sarean denon eskura dauden blog bi azpimarratu nahiko nituzke:\nMathematics of Planet Earth 2013 (ingelesez): MPE2013 ospakizunaren inguruan antolaturiko ekitaldien berri emateaz gain, baditu era berean problema errealetan matematikaren erabilera erakusten duten hainbat sarrera;\nMathématiques de la planète Terre 2013 (frantsesez): Un jour, une brève (Egun bat, berri labur bat) ekimena gauzatu dute urte osoan zehar. Astelehenetik ostiralera, abuztuko oporretan izan ezik, matematikari frantziarrek mundu errealeko problema bat eta haren inguruko ikerketa matematikoa erakutsi digute egunez egun berri labur baten bitartez.\nBilduma horietan ehunka aplikazio aurkituko ditu irakurleak, noizean behin aplikazio harrigarriak ere: animalien portaera, hegazkinek sorturiko zurrunbiloak, itsasoko olatuak, trafiko-arazoak marra gabe, gaixotasunen aurkako terapiak… Halaber, gomendagarria da Matemáticas para el planeta Tierra, ciencia para el bienestar humano izeneko artikulua (gaztelaniaz), Complutense unibertsitateko Miguel Ángel Herrero irakasleak idatzia (La Gaceta de la RSME 16 (2013), 685-698 or.).\nGorago esan dut ez dela guztiz joango MPE2013. Halaxe da, antolatzaileek berriki jakinarazi dute urtea erantzita, Mathematics of Planet Earth (MPE) izen soilarekin jarraituko duela bizirik aurrerantzean ere. Urte bateko erakusleihoak horretarako balio izan du, erakusteko alegia, baina ekimenaren jatorrizko arrazoia, mundu honetako arazo eta erronkei erantzuna eman beharra ez da urtearekin amaitu eta merezi du aurrerantzean ere adi egotea. Eta kontuan izatea askoren konponbidea matematikak berak bakarrik ez duela inoiz emango, baina matematikarik gabe ere ez dela lortuko.\nArgitalpen-data: 2013/12/25 · Atala: Kolaborazioak, Kultura zientifikoa


Ekuadorrek plastikozko zaborra gasolina bihurtuko du | El Correo\nZurekinEkuadorrek plastikozko zaborra gasolina bihurtuko du\nEkuadorrek plastikozko zaborra gasolina bihurtuko du\nEkimen hau jorratuko duen planta 2020. urtean egongo da martxan\nUNAI SARRIUGARTE Viernes, 30 agosto 2019, 23:16\nEkuadorrek plastikozko zaborra gasolina bihurtuko du. Gizarteak urtean plastiko kopuru izugarria kontsumitzen du. Izan ere, material hau ekoizten erreza da, produkzio kostu oso merkea aurkezten du eta honen iraupena ikaragarria da. Edonola ere, normalean erabilera bakarra eman ohi diegu edukiontzi hauei.\nEkuadorreko gobernuak egoera hori ikusita etorkizunera aurrerapauso handia ematea erabaki du. Hori dela bide, plastikozko edukiontziak gasolinan eraldatzen hasiko da. Horretarako planta berezi bat jarri du abian. Egitasmo honen bitartez plastikoa birziklatzen dutenak gero eta gehiago izatea bilatuko du.\nHemendik aurrera plastikozko ontzi eta botilei bigarren bizitza erabilgarri bat emango zaie. Ekuador Ameriketan aitzindaria izan da dinamika ekologista hau martxan jartzen. Nazioartean, berriz, ere dinamika hau egingo duen lehendabiziko herrialdea izango da.\nHortaz, plastikozko edukiontzi hauek erregai bilakatuko dira parafina, kerosenoa, gasolina eta diesela erauziz alderantzizko ingeniaritza mekanismo bat erabiliz. Prozesu konplexu honen bitartez ez da ingurumena batere kaltetzen, ez baitu berotegi efektua sortzen duten edonolako gasik isurtzen atmosferara.\nEkimen hau egingo duen planta 2020. urtean egongo da martxan. Hauxe Cayambeko eskualdean egondo da kokatuta. Planta honen bitartez ingurugiroaren aldeko neurri bat hartzeaz gain, 140.000 lanpostu berri sortuko dira. Gainera, gobernuak erabilera bakarreko plastikoaren kontsumoa modu ofizialean debekatzeko programa bat jarriko du abian.\nMusika barrokoa egiten duen Forma Antiqva taldearen kontzertua, ostegunean, Gasteizen Euskal Herriko Zinekluben lehenengo topaketa ospatuko da irailaren 14an Donostian


194 Aktibo finantzarioak eskualdatu, amortizatu, berreskuratu, trukatu edo bihurtzeagatik lortutako kapital higigarriaren errenten eta etekinen gaineko atxikipenak eta konturako sarrerak. Urteko laburpena - Ogasuna - Ogasuna\n194 Aktibo finantzieroekin egindako eragiketengatik lortutako etekinen gaineko atxikipenak eta konturako sarrerak. Kooperatibei egindako ekarpenen itzulketak eta eskualdaketak. Urteko laburpen informatiboa.\n194 eredua aurkeztu behar dute Ekonomia Ituna onartzen duen maiatzaren 23ko 12/2002 Legean eta Pertsona Fisikoen Errentaren gaineko Zergaren, Sozietateen gaineko Zergaren eta establezimendu iraunkorrei dagokien Ez-egoiliarren Errentaren gaineko Zergaren araudian ezarritakoaren arabera zerga horietan atxikipenak eta konturako sarrerak egin beharra edukita, besteren kapitalak hartu eta erabiltzea adierazten duten edozein motatako aktiboak eskualdatu, amortizatu, berreskuratu, trukatu edo bihurtzeagatik errentak edo kapital higigarriaren etekinak ordaintzen dituzten pertsona fisiko eta juridikoek eta gainerako erakunde guztiek, herri administrazioak ere barne.\nEra berean, 194 eredua aurkeztera behatuta daude bazkide pertsona fisikoei beren ekarpenak itzultzeko eskubidea aitortzen dieten sozietate kooperatibak, bai eta bazkide pertsona fisikoek ekarpen sozialak eskualdatzen dituztenean edo horien gaineko eskubide errealak eratu edo lagatzen dituztenean ere. Era berean, kooperatibak 194 eredua aurkeztera behartuta daude bazkideen ekarpenak beste kooperatiba batzuetara eramaten dituztenean Kooperatiben Zerga Erregimenari buruzko maiatzaren 22ko 2/1997 Foru Arauak 24.d) artikuluan jasotakoaren arabera.\nAktibo finantzarioak eskualdatu, amortizatu, itzuli, trukatu edo bihurtuz lortutako errentak eta etekinak. Besteren kapitalak eskuratu eta erabiltzea adierazten duten balore negoziagarriak hartzen dira aktibo finantzariotzat, horiek dokumentatzeko era edozein dela ere.\nEredu horretan 124 ereduan urtean zehar aitortutako errentak erlazionatzen dira.\nKooperatibei egindako ekarpen sozialen kasuetan, berreskurapenak, eskualdaketak, beste kooperatiba batera eramateak, eta eskubide errealak sortu edo emateak.\nPapera: 194 inprimakia bete eta Finantza entitate laguntzaileetan eta Herritarren Arretarako Bulegoetan entregatzearen bitartez.\n194 eredua (PDF)\n648/2019 Foru Agindua, abenduaren 20koa, abenduaren 28ko 1175/2012 Foru Aginduaren bidez onetsitako 193 eta 194 ereduak aldatzen dituena.


Matías Escalzo - Wikipedia, entziklopedia askea.\n1748ko maiatzaren 19a -\nBishop of Astorga (en)\n1748ko martxoaren 4a -\n← Pedro Cáceres Casado (en) - Francisco Javier Sánchez Cabezón (en) →\nElizbarrutia: Roman Catholic Diocese of Astorga (en)\nSesma, 1690eko ekainaren 9a\nColumbrianos (en) , 1749ko azaroaren 11 (59 urte)\nMatías Escalzo Acedo (Sesma, 1690eko ekainaren 9a - Columbrianos, 1749ko azaroaren 11) nafar apaiz katolikoa izan zen, Astorgako apezpikua izandakoa.\nIratxen eta Valladoliden egin zituen ikasketak. Ziortzako kolegiatako abade bezala, Mallorcako auzitegiko fiskal eta inkisidore bezala eta azken erresuma honetako kantziler nagusi bezala aritu zen. 1729ko uztailaren 29an Kordobako inkisidore eta, ondoren, Gorteko Auzitegiko kide izatera pasa zen. Bere kudeaketari esker, hamarkada hasieran hasi zen judu aurkako prozesuekin amaitu zen.\n1745eko apirilaren 6an Inkisizioaren Kontseiluko fiskal izendatua izan zen, eta 1746ko maiatzean erakunde bereko kontseilari, Manuel Isidro Orozco inkisidore nagusiak proposatua izan zelarik. 1748an Astorgako gotzain izendatu zuten. Columbrianosen hil zen, gaur egungo Leongo probintziaren ipar-mendebaldean, 1749an.\nOrriaren azken aldaketa: 27 azaroa 2020, 20:50.